title: Tomas Hradecký

text: Tomas Hradecký (, s. 13. lokakuuta 1992 Turku) on slovakialais-suomalainen jalkapalloilija, joka edustaa kaudella 2018 Veikkausliigassa pelaavaa Turun Palloseuraa. Hän on aiemmin edustanut Veikkausliigassa IFK Mariehamnia, jossa hän pelasi ensimmäisen liigaottelunsa heinäkuussa 2013, sekä Rovaniemen Palloseuraa ja kaudella 2017 Seinäjoen Jalkapallokerhoa. Ulkomailla hän on edustanut tšekkiläistä Bohemians 1905:tä.


title: Tomas Hradecký

text: Hradecký on pelipaikaltaan puolustava keskikenttäpelaaja.


title: Tomas Hradecký

text: Hänen isoveljensä Lukas Hradecký pelaa maalivahtina Bayer Leverkusenissa ja hänen nuorempi veljensä Matej Hradecký keskikenttäpelaajana Seinäjoen Jalkapallokerhossa.


title: Kristillissosiaalinen kansanpuolue

text: Kristillissosiaalinen kansanpuolue (, , ), lyhennettynä CSV tai PCS, on Luxemburgin suurin poliittinen puolue. Puolue edustaa kristillisdemokraattista ideologiaa ja on vahvasti Eurooppa-myönteinen. Kristillissosiaalinen kansanpuolue kuuluu Euroopan kansanpuolueeseen.


title: Kristillissosiaalinen kansanpuolue

text: Kristillissosiaalista kansanpuoluetta on pidetty Luxemburgin kolmesta pääpuolueesta arvokonservatiivisimpana ja sen on katsottu heijastavan katolisen kirkon näkemyksiä. Puolue kannattaa uskonnon aseman säilyttämistä yhteiskunnassa ja koulujen uskonnonopetusta, mutta se on myös kääntynyt samaa sukupuolta olevien avioliiton ja eutanasian kannalle. Talouspoliittisesti puolue on luettu keskustaan kuuluvaksi, ja se on ollut luomassa pohjaa luxemburgilaiselle hyvinvointivaltiolle.


title: Kristillissosiaalinen kansanpuolue

text: Puolueen juuret ovat Oikeistopuolueessa, joka nimettiin uudelleen Kristillissosiaaliseksi kansanpuolueeksi vuonna 1944. Puolue on ollut Luxemburgin suurin kaikissa käydyissä vaaleissa vuodesta 1919 lähtien. Tosin ainoastaan vuonna 1921 se on saanut enemmistön paikoista ja kyennyt muodostamaan itse hallituksen. Oppositiossa Kristillissosiaalinen kansanpuolue on istunut vain kolmesti historiansa aikana. Puolueen vahva asema Luxemburgin politiikassa on johtunut myös sen asettumisesti maan poliittisen kentän keskustaan, mikä on mahdollistanut sille hallituksen muodostamisen niin vasemmisto- kuin oikeistopuolueidenkin kanssa.


title: Kristillissosiaalinen kansanpuolue

text: Kristillissosiaalisen kansanpuolueen nykyinen johtaja on Marc Spautz, mutta myös entisellä pääministerillä Jean-Claude Junckerilla on suuri vaikutus puolueessa. Juncker toimi maan pääministerinä vuodesta 1995 aina vuoden 2013 vaaleihin saakka.


title: Tietosuojavastaava

text: Tietosuojavastaava on erityisasiantuntija, jonka tehtävä on toimia ensisijaisesti rekisterinpitäjän tukena ja auttaa rekisterinpitäjää lakisääteisten velvoitteiden toteuttamisessa. Tietosuojavastaavan tehtäviin kuuluu myös asiantuntija-avun antaminen sekä organisaation henkilöstölle että organisaation johdolle tietosuojaan liittyvissä kysymyksissä. Tietosuojavastaavan tulee myös toimia organisaatiossa henkilötietojen käsittelyä valvovana tahona sekä yhdyssiteenä valvontaviranomaisiin, kuten tietosuojavaltuutettuun.


title: Tietosuojavastaava

text: Tietosuojavastaavan lakisääteinen nimeämisvelvollisuus perustuu lakiin sosiaali- ja terveydenhuollon asiakastietojen sähköisestä käsittelystä (159/2007, 20§) sekä lakiin sähköisestä lääkemääräyksestä (61/2007, 24§). Nämä lait määrittävät, että jokaisella sosiaali- ja terveydenhuollon toimintayksiköllä, apteekeilla sekä Kansaneläkelaitoksella on oltava seuranta- ja valvontatehtäviä varten nimetty tietosuojavastaava. Organisaatio ei voi siirtää vastuuta henkilörekisteristä tietosuojavastaavalle, vaan vastuu henkilörekisteristä säilyy aina rekisterinpitäjällä.


title: Tietosuojavastaava

text: Tietosuojavastaavan tehtäviä ei ole nykyisessä lainsäädännössä tarkasti määritetty. Tietosuojavastaavan tehtäviä voivat olla:


title: Tietosuojavastaava

text: Menestyksekäs suoriutuminen tietosuojavastaavan tehtävistä edellyttää kykyä ja valtuuksia itsenäiseen työskentelyyn sekä kattavaa tuntemusta organisaation tietojenkäsittelyyn liittyvistä käytännöistä ja määräyksistä. Esimerkiksi sosiaali- ja terveydenhuollon organisaatioissa tämä edellyttää sovellettavan lainsäädännön, ohjeiden ja määräysten tuntemista. Jotta tietosuojavastaavalla olisi todelliset mahdollisuudet päästä vaikuttamaan organisaation tietosuojan tilaan, on hänellä oltava suora yhteys organisaation ylimpään johtoon.


title: Tietosuojavastaava

text: Tietosuojavastaavan koulutuksesta tai ammattinimikkeestä ei laissa aseteta nimenomaisia vaatimuksia. Hänellä tulee kuitenkin olla riittävä tietotaito kuvatuista työtehtävistä suoriutumiseen sekä oman erityisammattitaitonsa kehittämiseen.


title: Tietosuojavastaava

text: Tietosuojavastaavan tulee noudattaa salassapitosäännöksiä, kuten vaitiolovelvollisuus, josta määrätään mm. Suomen perustuslaissa (731/1999, §10), sekä esimerkiksi viranomaisten tapauksessa tarkemmin julkisuuslaissa (621/1999, §24).


title: Tietosuojavastaava

text: Vaikka nykyinen lainsäädäntö edellyttääkin tietosuojavastaavan nimeämistä lähinnä sosiaali- ja terveydenhuollon palveluita tarjoavissa organisaatioissa, saattaisi EU:n uusi tietosuoja-asetus velvoittaa toteutuessaan myös muita henkilötietoja käsitteleviä yrityksiä nimeämään omat tietosuojavastaavansa. Euroopan parlamentin 12.03.2014 hyväksymässä tietosuoja-asetusehdotuksessa tietosuojavastaava on nimettävä seuraavissa tapauksissa:


title: Tietosuojavastaava

text: Tietosuoja-asetus edellyttää kuitenkin vielä voimaan tullakseen Euroopan unionin neuvoston hyväksynnän, jossa tietosuoja-asetus ei ole edennyt samaan tahtiin parlamentin kanssa.


title: Toimisto- ja viestijaosto

text: Toimisto- ja viestijaosto oli jatkosodan lopussa toiseksi suurin Lotta Svärdin jaosto. Lotta Svärdin suurin jaosto oli muonitusjaosto. Lotta Svärdin viestitoimiala vastasi vahvuudeltaan viittä viestipataljoonaa ja kuudettaosaa viestijoukkojen vahvuudesta. Viestijaoston lotat olivat monissa erilaisissa tehtävissä, joista osa vaati pikkutarkkaa teknistä osaamista. Viestijaostoon kuului muun muassa radisti- ja säähavaintolotat sekä puhelinkeskuksissa työskentelevät lotat.


title: Toimisto- ja viestijaosto

text: Viestilottia koulutettiin Syvärannan ja Sorjan lottaopistoissa. Jatkosodan alussa koulutusta annettiin kahden viikon puhelinvälittäjä- ja kolmen kuukauden radiosähköttäjäkursseilla, myöhemmin myös kaukokirjoitin- ja puheradiokursseilla. Koulutusta tehostettiin vuoden 1944 aikana lisäämällä viestijoukkojen kursseja, ja sodan lopussa koulutusvastuu siirtyi kokonaan sille yksikölle jonka palvelukseen lotta astui. Vuosien 1941-1943 välillä Lotta Svärd -järjestön viestikursseilla oli oppilaina noin 2 100 lottaa, ja vuoden 1943 syyskuussa puolustusvoimissa palvelleiden viestilottien määrä vastasi noin 16 % varsinaisten viestijoukkojen määrävahvuudesta. Viestilottia oli tuolloin noin viiden viestipataljoonan verran eli 2 170, joista puhelinvälittäjiä 1 421, lennätinhenkilöstöä 355 ja radiohenkilöstöä 414. Heinäkuussa 1944 puolustusvoimissa palvelevien viestilottien määrä oli kasvanut 2 617:aan.


title: Toimisto- ja viestijaosto

text: Talvisodan aikana oli havaittu, että joukkojen liikkuvuuden kannalta viestijoukkojenkin määrää oli lisättävä, mikä toteutettiinkin jatkosotaan mennessä. Ensimmäinen lottien viestikurssi järjestettiin talvisodan loppuvaiheessa Syvärannan lottaopistolla kolmen kuukauden pituisena. Yksi pisimmistä lotille järjestetyistä viestikursseista järjestettiin Oulussa. Sen pituus oli viisi kuukautta. Kurssi oli radiosähköttäjäkurssi ja kurssilta valmistuneita nimitettiin radisteiksi. Tehtävänä oli sähkötysradion käyttäminen.


title: Toimisto- ja viestijaosto

text: Toimisto- ja viestijaoksella oli erilaisia koulutusmerkkejä. Omat merkit olivat ilmavalvontalottaa, viestilottaa, lennätin- ja kaukokirjoituslottaa, sääkartanpiirtäjää ja säähavainnontekijää varten. Kaukokirjoitin-keskusvälittäjän koulutusmerkkiä ei ehditty ottaa käyttöön, mutta joissain tehtävissä käytettiin vahvistamattomiakin koulutusmerkkejä, kuten kenttäpostilotan.


title: Toimisto- ja viestijaosto

text: Viestilottia oli toimisto- ja viestijaoksen lisäksi myös keräys- ja kansliajaoksella. Sen koulutusmerkkejä olivat toimistolotan, viestilotan, radiolotan, meteorologilotan, sääpalvelulotan, voimistelunohjaajan ja tyttötyön ohjaajan koulutusmerkit. Lukuun ottamatta tyttötyön ohjaajan koulutusmerkkiä, kaikissa muissa keräys- ja kansliajaoston lottakoulutusmerkeissä oli yläosassa kirjailtuna KK tarkoittaen keräys- ja kansliajaostoa.


title: Toimisto- ja viestijaosto

text: Näin ollen viestilotista keräys- ja kansliajaoston viestilotalla oli koulutusmerkkinään teknillisten aselajien, pioneerien ja viestijoukkojen violetti merkkinsä pohjana ja kirjaimet KK sekä kahteen suuntaan osoittava salama alavasemmalta yläoikealle olivat keltaiset Suomen puolustusvoimien viestijoukkojen tapaan reunojen ollessa vihreä, kun taas toimisto- ja viestijaoston viestilotilla reunatkin olivat keltaiset viestijoukkojen tapaan ja salama oli yhdensuuntainen osoittaen kohtisuoraan alaspäin.


title: Norjan kirjallisuus

text: Norjan kirjallisuudella tarkoitetaan Norjassa kirjoitettuja kirjoja. Varhaisin kirjallisuus on kirjoitettu muinaisnorjaksi, myöhemmin latinaksi ja tanskaksi, ja vasta 1800-luvulta lähtien varsinaisesti norjaksi. Nykyään norjankielistä kirjallisuutta tuotetaan molemmilla virallisilla kirjakielillä, kirjanorjaksi ja uusnorjaksi. Norjassa kirjoitetaan myös muun muassa kveenin ja saamen kielillä.


title: Norjan kirjallisuus

text: Vanhin norjalainen kirjallisuus on viikinkiaikana (n. 800–1050) riimukiviin kaiverrettuja runoja ja muistokirjoituksia, jotka sisältävät niin sukutarinoita kuin kertomuksia skandinaavisesta mytologiasta. 1000-luvulta lähtien kristinusko toi mukanaan latinalaiset aakkoset, ja jo 1100-luvulta on löydetty pergamentille kirjoitettua muinaisnorjankielistä runoutta ja proosaa.


title: Norjan kirjallisuus

text: Norjalaiset olivat asuttaneet Islannin jo 800-luvulla ja Islannissa ja Norjassa puhuttiin ja kirjoitettiin samaa kieltä, muinaisnorjaa, pitkälti 1300-luvulle saakka, joten tuon ajan islantilaisen ja norjalaisen kirjallisuuden erottaminen toisistaan on hankalaa. 1200-luvulle tultaessa alueella oli kehittynyt koko maailman mittakaavassa harvinaisen rikas kirjallinen kulttuuri, jonka merkittävimpiä taidonnäytteitä ovat Edda-runous ja islantilaiset saagat. Teokset kirjoitettiin yleensä Islannissa, mutta niiden arvellaan perustuvat todennäköisesti Norjassa syntyneeseen suulliseen perinteeseen, joka saattaa ajoittua ainakin 400-luvulle.


title: Norjan kirjallisuus

text: Keskiajan kirjallisuus oli pitkälti kansainvälistä, ja myös Norjassa tehtiin paljon käännöksiä ja uudelleenkirjoituksia muualla Euroopassa tunnetuista tarinoista, kuten "Tristanista ja Isoldesta". Koska varsinaiset saagat kirjoitettiin enimmäkseen Islannissa, ensimmäinen varsinaisesti Norjassa kirjoitettu proosateos oli juuri tähän tarinaan pohjautuva "Tristrams saga ok Ísǫndar", jonka munkki Robert kirjoitti vuonna 1226. Myöhempi norjalainen historiankirjoitus on kuitenkin korostanut islantilaissaagojen merkitystä, sillä niiden katsottiin pitkään sopivan paremmin Norjan kansalliseen kertomukseen.


title: Norjan kirjallisuus

text: Edda-runoudella viitataan kahteen keskiajalla kirjoitettuun teokseen, "Vanhempaan Eddaan" eli "Runo-Eddaan" sekä "Nuorempaan Eddaan" eli "Proosa-Eddaan". "Vanhempi Edda" on kirjoitettu pergamentille vuoden 1270 tienoilla, mutta runojen arvellaan syntyneen huomattavasti aikaisemmin: eräässä Ruotsissa sijaitsevassa, 800-luvulle ajoitetussa riimukivessä on samaa runoaineistoa. "Nuoremman Eddan" on kirjoittanut Snorri Sturluson (1179–1241) noin vuonna 1220.


title: Norjan kirjallisuus

text: "Vanhempi Edda" sisältää myyttistä aineistoa, sankarirunoja sekä elämänviisauksia. Avausruno "Vǫluspá" on kosmisia aineksia sisältävä näky, joka kertoo maailman synnystä ja ennustaa tulevaisuutta. "Hávamál" eli "Korkeimman puhe" sisältää ylijumala Odinin elämänviisauksia, jotka vertautuvat "Raamatun" sananlaskuihin. "Þrymskviða" on peräti humoristinen jumalruno, jossa ukkosenjumala Thor pukeutuu naisen vaatteisiin ryöstääkseen takaisin varastetun vasaransa.


title: Norjan kirjallisuus

text: "Nuorempi Edda" sisältää enimmäkseen myyttisiä, proosamuotoisia tarinoita jumalista, tunnetuimpana "Gylfaginning", sekä Aristoteleen Runousoppiin vertautuvan "runonkirjoitusoppaan".


title: Norjan kirjallisuus

text: Eddan runomitta tunnetaan hyvin tarkkaan, sillä Snorri Sturluson teki siitä kattavan selvityksen "Nuorempaan Eddaan" sisältyvässä "Háttatal"-runossa.


title: Norjan kirjallisuus

text: Muodollisesti Edda-runot käyttävät tiukkoja, tavujen määrään ja alkusointuihin perustuvia runomittoja. Eeppisessä, kertovassa runoudessa, kuten ""Vǫluspássa" oli yleensä käytössä fornyrðislag-mitta (sananmukaisesti "vanhojen sanojen mitta"), joka perustuu allitteraatioon ja painollisten ja painottomien tavujen vaihteluun. Samantapaisia mittoja on käytössä myös muissa keskiaikaisissa, germaanisissa runoteoksissa, kuten Englannin "Beowulfissa" ja saksankielisessä "Nibelungein laulussa".


title: Norjan kirjallisuus

text: Lyyrisempi, ei-kertova runous, kuten "Hávamál", käytti yleensä ljóðaháttr-runomittaa (sananmukaisesti "runomitta"). Ljóðaháttrissa säkeistöt koostuvat tavallisesti kahdesta kolmen säkeen jaksosta, joissa kahta ensimmäistä säettä yhdistää sama alkusointu ja kolmannessa on oma sisäinen alkusointu. Konsonanttiriimi perustuu saman konsonantin toistumiseen, mutta vokaaliriimien alkusointu voi muodostua myös eri ääneistä. Esimerkki ljóðaháttr-runomitasta ("Hávamál", runo 77):


title: Norjan kirjallisuus

text: "Nuoremman Eddan" lisäksi Snorri Sturlason kirjoitti myös, ja ennen kaikkea, proosaa. Snorrin vuoden 1230 tienoilla kirjoittama "Heimskringla" on esitys Norjan kuninkaiden historiasta ja perustuu vanhoihin suullisena perinteenä kulkeneisiin lauluihin. Nykyiset historiantutkijat pitävät "Heimskringlaa" aikansa menetelmiin nähden melko luotettavana historiikkina.


title: Norjan kirjallisuus

text: "Heimskringlan" osia on muun muassa Pyhän Olavin tarina. Myös muu ajan proosa sisältää runsaasti kristillisiä pyhimys- ja marttyyrikertomuksia.


title: Norjan kirjallisuus

text: Pohjoismaiden keskiajan kirjallisuuden merkittävintä antia ovat islantilaiset saagat. Saagat kertovat osin historiallisiin henkilöihin perustuvia sukutarinoita, seikkailuja ja muun muassa kertomuksia Islannin asuttamisesta. Vaikka saagat osin perustuvatkin varhaisempaan suulliseen aineistoon, niiden katsotaan nykyään kuitenkin kertovan kehittyneestä kirjallisesta kulttuurista. Saagojen kirjoittajat ovat siis kirjoitushetkellä tehneet taiteellisia valintoja, eikä kirjoittamisen voida katsoa olleen pelkkää muistiinmerkitsemistä. Useimpien saagojen kirjoittajia ei silti tunneta nimeltä.


title: Norjan kirjallisuus

text: Saagat on kirjoitettu vuosien 1200 ja 1350 välillä, ja niiden tapahtumat sijoittuvat sekä Islantiin että Norjaan. Tunnetuimpia saagoja ovat esimerkiksi "Gísli Súrinpojan saaga" ja "Poltetun Njálin saaga".


title: Norjan kirjallisuus

text: Norjan oma keskiajan kirjallisuus oli kukkeimmillaan kuningas Haakon IV Haakoninpojan (1217–1263) ja Haakon V Maununpojan (1299–1319) hoveissa. Myös Haakon V:n vaimolla, kuningatar Eufemialla, sanotaan olleen merkittävä osa ajan kirjallisen kulttuurin tukemisessa. Heidän aikanaan syntyivät monet suullisena perintönä eläneet kansanrunot, -tarinat ja balladit, jotka kansallisromantiikan aikana 1800-luvulla kerättiin osaksi Norjan kansallista tarinaa.


title: Norjan kirjallisuus

text: Haakon V:n kuoltua Norjan hallitsijaksi tuli Ruotsin kuningas Maunu Eerikinpoika (1319–1364), ja hovielämä katosi Norjasta vuosisadoiksi. Vuonna 1349 musta surma saapui Bergeniin ja tappoi 1300- ja 1400-luvuilla lopulta yli puolet Norjan asukkaista. Kun suurin osa luku- ja kirjoitustaitoisista oli kuollut ja norjan puhekieli poikkesi jo niin paljon vuosisatoja vanhasta muinaisnorjan kirjakielestä, ettei vanhoja kirjoituksia enää ymmärretty, ja kun maan poliittinen ja kulttuurinen keskus oli siirtynyt ensin Ruotsiin ja Kalmarin unionin perustamisen jälkeen 1380 Tanskaan, kaikki kirjallinen elämä lakkasi Norjasta lähes tyystin vuosisatojen ajaksi.


title: Norjan kirjallisuus

text: Muinaisnorjan kieli jäi elämään Islantiin, kun taas Norjassa puhekieli alkoi lähetä tanskaa ja ruotsia, joten kirjallinen yhteiskulttuuri Norjan ja Islannin välillä päättyi. Vuoden 1380 jälkeen voidaan kuitenkin puhua norjalais–tanskalaisesta yhteiskirjallisuudesta, kun maan valtiollinen keskus siirtyi Kalmarin unionin myötä Kööpenhaminaan ja tanskaa alettiin käyttää Norjassa kirjakielenä hallinnossa ja uskonpuhdistuksen jälkeen myös kirkossa. 1500-luvulle saakka kirjallinen elämä oli Norjassa hyvin vähäistä, mutta balladit, kansanrunot ja tarinat jatkoivat elämäänsä suullisena perintönä, näistä ehkä tunnetuimpana "Draumkvedet" ("Unilaulu").


title: Norjan kirjallisuus

text: Norjan keskiajan katsotaan päättyvän vuoteen 1537. Tuolloin emämaa Tanska kiristi otettaan Norjasta ja maa menetti suhteellisen itsenäisen asemansa, ja uskonpuhdistus saapui Norjaan. Uskonpuhdistus toi mukanaan myös eurooppalaisen humanismin, mikä tarkoitti kirjallisen kulttuurin vähittäistä elpymistä – tosin Norjassa kirjoitettiin edelleen melko vähän, ja kirjakielenä oli joko tanska tai latina.


title: Norjan kirjallisuus

text:
Humanismin innoittamana vanhoja muinaisnorjankielisiä teoksia alettiin kääntää tanskaksi ja latinaksi. Syy oli osin käytännöllinen, sillä Norjan vanhat, yhä voimassa olleet lait oli kirjoitettu muinaisnorjaksi eikä niiden sisältöä enää kunnolla ymmärretty.
1500-luvulla Norjan kirjallinen elämä keskittyi Bergeniin ja Osloon. Bergenin tunnetuimpia nimiä Absalon Pedersson Beyer, joka kokosi omista päiväkirjamerkinnöistään teoksen "Bergens Kapitelbok" (1552–1572), joka tunnetaan lähinnä 1500-luvun Bergenin arkielämän kuvauksestaan. Beyerin pääteos oli Norjan historiasta kertova "Om Norgis Rige" (1567). Oslossa Jens Nilssøn kirjoitti latinaksi matkakertomuksia matkoistaan eri puolilla Norjaa, oppikirjan sekä tanskaksi saarnoja ja surulaulun kuolleelle tyttärelleen.


title: Norjan kirjallisuus

text: 1600-luvun merkittävimpiä keksintöjä kirjallisuuden alalla oli loppusointuihin perustuva runomitta. Barokin ajan kirjallisuudessa runoudella onkin merkittävä asema. Tanskalais–norjalaisen yhteiskirjallisuuden merkittävimpiä riiminkäyttäjiä oli tanskalainen virsirunoilija Thomas Kingo (1634–1703), joka kokosi Tanska-Norjan virsikirjan käytännössä yksin.


title: Norjan kirjallisuus

text: Norjan omista nimistä omana aikanaan suosituin oli Dorothe Engelbretsdatter (1634–1716), joka oli Norjan ensimmäinen ammattikirjailija, joka pystyi elättämään itsensä kokonaan runojensa myynnillä. Dorothe Engelbretsdatterin runoutta leimaa suru: hän menetti seitsemän yhdeksästä lapsestaan ja lopulta aviomiehensä. Runot ovat leimallisen kristillisiä ja sisältävät runsaasti Magdalan Mariaan liittyvää kuvastoa. Barokille tyypillistä on myös ajatus kaiken katoavaisuudesta ja turhuudesta sekä kuva maailmasta illuusiona, harhakuvana. Merkittävää Dorothe Engelbretsdatterin runoudessa on myös sen syvä henkilökohtaisuus, joka oli tuon ajan runoudessa harvinaista.


title: Norjan kirjallisuus

text: Vaikka Dorothe Engelbretsdatter olikin omana aikanaan Norjan suosituin kirjailija, nykyaikana häntä paremmin muistetaan Petter Dass (1647–1707), joka ei elinaikanaan julkaissut mitään. Pappi ja runoilija Dass tunnetaan nerokkaana loppusointujen käyttäjänä ja erityisesti maantieteellisistä kuvauksistaan Pohjois-Norjasta. Dassin tunnetuin teos on "Nordlands Trompet" ("Pohjois-Norjan trumpetti"), jossa Pohjois-Norjassa virkamiehenä toiminut Dass raportoi alueensa oloista runon keinoin ja huumorin sävyttämänä. Lisäksi Dass kirjoitti saarnoja ja virsiä. Dassin runot ovat pääsääntöisesti käytännöllisiä ja maanläheisiä, mutta syvästi kristillisiä ja sisältävät usein moraalisen opetuksen.


title: Norjan kirjallisuus

text: 1700-luvulla eurooppalainen valistusaate saapui Norjaan. Valistuksen keskeisiä ajatuksia olivat rationalismi ja empirismi, jotka omalta osaltaan muovasivat myös ajan klassista kirjallisuutta. Pohjoismaisen klassisen kirjallisuuden merkittävin edustaja oli Ludvig Holberg, joka syntyi Norjan Bergenissä, mutta asui suurimman osan elämästään Kööpenhaminassa ja kirjoitti teoksensa tanskaksi ja latinaksi.


title: Norjan kirjallisuus

text: Näytelmäkirjailijana Holberg muistetaan erityisesti komedioistaan, joista tunnetuimpia ovat "Jeppe paa Bierget" (1723–1725) ja "Erasmus Montanus" (1731). Näytelmät ovat klassisten ihanteiden mukaisia yhden päivän komedioita, jotka ovat saaneet vaikutteita muun muassa Molièrelta. Holbergin näytelmät esitettiin alun perin Kööpenhaminassa maailman ensimmäisessä tanskankielisessä teatterissa Lille Grønnegadella. Komedioiden lisäksi Holberg kirjoitti muun muassa laajan runoeepoksen, latinankielisen romaanin, moraalifilosofisia esseitä sekä historiallisia tutkimuksia ja populaaritieteellisiä teoksia.


title: Norjan kirjallisuus

text: Varsinaisesti norjalaisista klassismin ajan tekijöistä merkittävimpiä olivat Kööpenhaminan norjalaisopiskelijoiden keskuudessa perustettu "Norjalainen seura" ("Norske Selskab"), joka oli kirjallisesti konservatiivinen ja halusi puolustaa klassismin ja antiikin ihanteita, kun tanskalaiset ja muu Eurooppa olivat jo siirtymässä kohti modernimpaa kirjallisuusnäkemystä, esiromantiikkaa. Ryhmän merkittävin jäsen oli Johan Herman Wessel (1742–1785), jota on sanottu Norjan kirjallisuushistorian ensimmäiseksi boheemiksi. Hän oli tyyliltään humoristi, ja hänen tunnetuin teoksensa on komedia "Kierlighed uden Stromper" ("Rakkautta ilman sukkia", 1772). Näytelmä parodisoi klassisia komedioita sisällöllään ja liioitellulla muotosääntöjen pilkuntarkalla noudattamisellaan, mutta samalla se on muodoltaan täydellinen klassisten ihanteiden edustaja.


title: Norjan kirjallisuus

text:
1800-luvun alku on kirjallisuudessa romantiikan ja vahvistuvan kansallistunteen aikaa. Norja siirtyi Tanskalta Ruotsille 1814, jolloin maa sai myös oman perustuslain. Vuosisadan alun tapahtumat johtivat voimistuneeseen nationalismiin ja kirjallisuudessakin kysymyksiin siitä, miten kansakuntaa tulisi alkaa rakentaa.
Vuosisadan alkupuolen tärkein prosaisti oli Maurits Hansen. Hansen oli Norjan lastenkirjallisuuden uranuurtaja ja uudisti myös aikuisille suunnatun lyhyen ja pitemmän proosan muotoa. Hän kirjoitti pääasiassa kauhuromantiikkaa sekä Norjan ja kenties koko maailman ensimmäisen salapoliisiromaanin, "Mordet paa Maskinbygger Roolfsen" ("Koneenrakentaja Roolfsenin murha", 1840), joka ilmestyi vuotta aiemmin kuin Edgar Allan Poen "Rue Morguen murhat" (1841). Norjan kirjallisuuden historiassa Hansenilla on tärkeä asema kerrontatekniikkojen kehittäjänä: Hansen hyödynsi esimerkiksi eri kertojia ja eri aikatasoja, mikä vaikutti merkittävästi myöhempään norjalaiseen proosaan sekä toimi muun muassa esikuvana Henrik Ibsenin näytelmien retrospektiiviselle tekniikalle.
Norjan romanttista runoutta hallitsevat Henrik Wergeland ja Johan Sebastian Welhaven sekä heidän keskinäinen kamppailunsa. Runoilijoiden Wergelandin ja Welhavenin kiistat olivat luonteeltaan ensisijaisesti kirjallisia eivätkä niinkään poliittisia.


title: Norjan kirjallisuus

text: Kosmopoliitti ja intellektuelli Johan Sebastian Welhaven (1807–1873) uskoi Norjan kulttuurin kehittyvän parhaiten osana yleisiä, kansainvälisiä kulttuurivirtauksia ja kannatti kirjallisten yhteyksien säilyttämistä Tanskaan, jonka kautta eurooppalaiset virtaukset olivat perinteisesti tulleet Norjaan. Welhaven ja hänen runoutensa olivat vahvan isänmaallisia, mutta hänen mielestään Norja tarvitsi ulkopuolisia virikkeitä kehittyäkseen kulttuurikansaksi. Welhaven moitti Wergelandia isolationistiksi ja tämän runoutta järjenvastaiseksi. Welhavenin oma runous tasapainotteli klassismin muotosääntöjen ja romantiikan rönsyilevän luovuuden välimaastossa. Runot sisältävät saksalaisen kansallisromantiikan innoittamia luontokuvauksia sekä yleisinhimillisiä aiheita kuten rakkaus, taide ja lapsuus. Welhavenin kenties tärkein anti Norjan kirjallisuudelle kuitenkin oli se, että hän kirjallisuudentutkijana toi omana aikanaan vähän luetun barokkirunoilijan Petter Dassin yleiseen tietoisuuteen: voi jopa sanoa, että on Welhavenin ansiota, että Dassia nykyään pidetään yhtenä Norjan suurimmista lyyrikoista.


title: Norjan kirjallisuus

text: Henrik Wergeland (1808–1845) oli yksi kaikkien aikojen tuotteliaimmista runoilijoista. Jo 22-vuotiaana hän julkaisi yhden maailmankirjallisuuden pisimmistä runoteoksista, 590-sivuisen maailman luomisesta kertovan runon "Skabelsen, Mennesket og Messias" ("Luominen, ihminen ja Messias", 1830). Vielä kuolinvuoteellaan hän kirjoitti viimeisen elinvuotensa aikana sairastaessaan peräti 860 sivua lyriikkaa ja 570 sivua proosaa, näiden joukossa muun muassa eräät Wergelandin tunnetuimmat runot, "Til Foraaret" ("Keväälle") ja "Til min Gyldenlak" ("Kultalakalleni"). Wergeland oli syvästi kansallisromanttinen ja eikä pitänyt kirjallisia yhteyksiä Tanskaan tärkeinä. Ranskan vallankumouksen porvarilliset valistusajatukset innoittivat häntä pyrkimyksissään luoda Norjasta kulttuurikansa. Wergelandia kutsutaan usein Norjan "kansallisrunoilijaksi".


title: Norjan kirjallisuus

text: Kuten Suomessa, myös Norjassa kansallisromanttiset ajatukset innoittivat tutkijoita ja kirjailijoita jalkautumaan kansan pariin keräämään suullisena perintönä kulkeneita kansanrunoja ja tarinoita. Norjassa Peter Christen Asbjørnsen ja Jørgen Moe ottivat mallia ennen kaikkea saksalaisilta Grimmin veljeksiltä. Tavoitteena oli löytää Norjan kansan "henki" maaseudun vanhoista runoista ja vahvistaa siten Norjan kansallista identiteettiä.


title: Norjan kirjallisuus

text: Asbjørnsen ja Moe kirjoittivat muistiin keräysmatkoilla kuulemiaan tarinoita, muokkasivat tekstin hieman norjalaistetuksi tanskaksi ja julkaisivat valikoiduin osin. Asbjørnsenin ja Moen kokoelmia pidetäänkin niin kieleltään kuin sisällöltään enemmän oman aikana, 1800-luvun, teoksina, vaikka niiden pohjana olevat tarinat saattavatkin olla vuosisatoja vanhoja. Asbjørnsen ja Moe julkaisivat yhdessä teoksen "Norske Folkeeventyr" (1841, 1843–1844, 1851) ja lisäksi omia kokoelmiaan molemmat erikseen.


title: Norjan kirjallisuus

text: Siinä missä Asbjørnsen ja Moe kiersivät keräämässä kansan tarinoita, Ivar Aasen (1813–1896) oli kiinnostunut itse kielestä. Norjaa oli kirjoitettu jo 500 vuotta tanskan kirjakielellä, joka poikkesi merkittävästi puhutusta norjasta ja sen lukuisista murteista. Jo Asbjørnsen ja Moe olivat norjalaistaneet kirjoittamaansa tanskaa, mutta se ei Aasenille riittänyt: hän halusi luoda kokonaan uuden norjan kirjakielen ja lähti kiertämään maaseutua keräten sanoja, ilmauksia ja kieliopillisia rakenteita, jotka olivat norjan kielelle erityisiä. 1848 hän julkaisi kansankielen kieliopin "Det Norske Folkesprogs Grammatik" ja 1850 sanakirjan "Ordbog over det norske Folkesprog".


title: Norjan kirjallisuus

text: Maaseudulta kotoisin olleelle Aasenille kielessä ei ollut pelkästään kyse kansallisromantiikasta, vaan toisaalta se oli myös luokkakysymys: tanskaa ja tanskaan perustuvaa norjaa käyttivät virkamiehet ja ylemmät luokat, kun taas Aasenin uusi kirjakieli perustui "tavallisen kansan" kieleen.


title: Norjan kirjallisuus

text: Ivar Aasenin kielitieteellinen työ on usein – myös hänen omissa silmissään – jättänyt varjoonsa hänen ansionsa kirjallisuuden parissa. Hän kirjoitti erityisesti runoja ja näytelmiä, joiden tarkoitus oli osoittaa kansan kielen taipuvan myös taiteelliseen toimintaan, mutta pioneeriaseman lisäksi niillä on myös selkeä oma taiteellinen arvonsa. Aasenin kirjallinen työ perusti koko nykyisen uusnorjankielisen kirjallisuuden.


title: Norjan kirjallisuus

text: Runoilijana Ivar Aasenia on kutsuttu "eurooppalaiseksi ja moderniksi", ja monet hänen runoistaan elävät edelleen suosittujen laulujen sanoina. Tunnetuimmat runot, kuten "Gamle Norig" ja "Nordmannen", ilmestyivät runokokoelmassa "Symra" ('Vuokko', 1863).


title: Norjan kirjallisuus

text: Aasenin työtä kansankielisen kirjallisuuden parissa jatkoi esseistiikan ja journalismin uranuurtaja Aasmund Olavsson Vinje (1818–1870). Vinjen matkakertomus "Ferdaminni fraa Sumaren 1860" ('Matkamuistoja kesältä 1860', 1861) oli ensimmäinen kansankielellä julkaistu pidempi proosateos. Vinje kirjoitti myös runoja ja romaaneja, mutta hänet tunnetaan parhaiten esseistään ja sanomalehtityöstään. Vinje julkaisi "Dølen"-nimistä, ensimmäistä uusnorjankielistä sanomalehteä vuosina 1858–1870. Hänen esseensä olivat täynnä huumoria ja ironiaa, ja häntä on kuvattu peräti karnevalistiseksi. Vinjen esseet olivat moderneja ja kansainvälisesti suuntautuneita ja hänen kieltään on kuvailtu voimakkaaksi ja vivahteikkaaksi.


title: Norjan kirjallisuus

text: 1850- ja 1860-lukujen kirjallisuudesta käytetään usein nimityksiä "myöhäisromantiikka" ja "poeettinen realismi". Kirjallisuus sai yhä enemmän lukijoita, kun tavallinenkin kansa oppi vähitellen lukemaan. Kirjailijat alkoivat kiinnittää yhtä enemmän huomiota ihmisten elinoloihin, mutta ongelmiin puututtiin usein kirjoittamalla idealisoituja kuvia ihanteellisesta kansanelämästä, kuten esimerkiksi Bjørnstjerne Bjørnsonin maalaiskertomukset.


title: Norjan kirjallisuus

text: Bjørnstjerne Bjørnson (1832–1910) tunnetaan erityisesti yhteiskunnallisena keskustelijana. Hän symboloi Norjan itsenäisyyskamppailua ja kehittymistä virkamiesyhteiskunnasta moderniksi demokratiaksi, ja kaunokirjallisuuden tuottaminen oli yksi hänen välineistään. Novelli "Synnøve Solbakken" (1857, , WSOY 1879) on esimerkki Bjørnsonin maalaiskertomuksista, jotka kuvasivat kansan elämää maaseudulla. Bjørnson sijoitti tapahtumat omaan aikaansa ja antoi henkilöille Norjan "kansanluonteeseen" liittämiään ominaisuuksia, ja vanhaan saagakirjallisuuteen teos kytkeytyy muun muassa kohtalomotiivin kautta. Vaikka tyyliltään teos on pitkälti romanttinen, siinä on realistisen kehitysromaanin piirteitä. Myös kerrontateknisesti "Synnøve Solbakken" on uudenaikainen. Maalaistarinoiden lisäksi myös Bjørnsonin viikinkiajan Norjaan sijoittuvat historialliset näytelmät kuuluvat poeettiseen realismiin.


title: Norjan kirjallisuus

text: Vuosisadan puolenvälin kenties merkittävin proosakirjailija oli Camilla Collett (1813–1895), jonka pääteos "Amtmandens Døttre" ("Maaherran tyttäret") ilmestyi alun perin kahdessa osassa 1854 ja 1855, myöhemmin uutena, muokattuna painoksena 1879. "Amtmandens Døttre" oli ensimmäinen norjalainen teos, joka kiinnitti huomiota naisten yhteiskunnalliseen asemaan, erityisesti liittyen avioliittoon ja naisten itsemääräämisoikeuteen – ylipäätään ensimmäinen teos, jonka tavoitteena oli nostaa yhteiskunnan epäkohtia keskusteluun. Kerronnallisesti romaani on lähellä romantiikkaa, mutta enteilee alkavaa realismin aikaa.


title: Norjan kirjallisuus

text: Norjan kansainvälisesti tunnetuin kirjailija Henrik Ibsen (1828–1906) julkaisi ensimmäisen näytelmänsä, muinaiseen Roomaan sijoittuvan "Catilinan" vuonna 1850 ja hallitsi koko vuosisadan loppupuolen norjalaista draamaa. 1850- ja 1860-luvuilla hän kirjoitti antiikkiin ja Norjan varhaishistoriaan sijoittuvia näytelmiä esikuvinaan muun muassa englantilainen William Shakespeare ja tanskalainen Adam Gottlob Oehlenschläger. Tärkeimpiä kansallisromantiikan ja realismin välimaastoon lukeutuvia näytelmiä ovat "Kongs-Emnerne" (1863, , WSOY 1884), joka liittää 1200-luvulla käydyn kuningas Haakon Haakoninpojan ja Skule-jaarlin valtataistelun 1800-luvun kansakunnan rakentamisen henkeen, ja "Peer Gynt" (1867), joka yhdistää norjalaisia kansallisromanttisia ja myyttisiä aineksia psykologiseen kehityskertomukseen ja identiteetin etsimiseen.


title: Norjan kirjallisuus

text: Vuonna 1871 tanskalainen kirjallisuusteoreetikko Georg Brandes luennoi ajatuksiaan nykyaikaisesta kirjallisuudesta ja käynnisti pohjoismaisissa kirjallisuushistorioissa "modernina läpimurtona" ("det moderne gennembrud") tunnetun kirjallisen kehityksen, joka johti kirjallisen realismin ja naturalismin kauteen myös Norjassa.


title: Norjan kirjallisuus

text: Monet aiemmin pikemminkin kansallisromantiikkaan ja poeettiseen realismiin liittyneet kirjailijat, kuten Bjørnstjerne Bjørnson ja Henrik Ibsen, alkoivat 1870-luvulla kirjoittaa realismin ihanteiden mukaisia tekstejä, joiden pyrkimyksenä oli osallistua yhteiskunnalliseen keskusteluun. Naisten emansipaatio oli keskeinen teema Norjan realistisessa kirjallisuudessa, ja siihen tähtäsivät esimerkiksi Bjørnsonin "Leonarda" (1879) ja Ibsenin "Et Dukkehjem" (1879, eli "Nora").


title: Norjan kirjallisuus

text: Henrik Ibsenillä käännös realismin suuntaan lähti jo näytelmästä "Brand" (1866, , suomennos Kasimir Leino, Otava 1896). "Brand" on näytelmä papista, jonka kristillinen idealismi menee jopa oman perheen edelle. Realismin tyyliin näytelmä esittää moraalisen ongelman ja päähenkilön tekemän ratkaisun, mutta ei ota kantaa siihen, oliko päähenkilön ratkaisu oikein vai väärin. Tekstin voikin tulkita joko varoittavana esimerkkinä liiallisesta idealismista tai päinvastoin kertomuksena vakavasti aatteeseensa uskomisen ihailtavuudesta. Tämä monitulkintaisuus johti ristiriitaiseen aikalaisvastaanottoon, ja myöhemmässä tutkimuksessakin puhutaan peräti "Brand-ongelmasta" ("Brand-problemet"). Lopullisen tulkinnan tekeminen tekstin perusteella on mahdotonta.


title: Norjan kirjallisuus

text: Runomittaan kirjoitettu ja idylliselle maaseudulle sijoittuva "Brand" ei kuitenkaan muodollisesti täytä realistisen draaman vaatimuksia. Yleensä Ibsenin kriittisen realismin katsotaan alkavan näytelmästä "Samfundets Støtter" (1877, , suomennos Joel Lehtonen, Karisto 1916). Ibsenin kriittiseen realismiin lasketaan myös näytelmät "Et Dukkehjem" (1879, eli "Nora", K.E. Holm 1880), "Gengangere" (1881, , Hagelberg 1886) ja "Et Folkefiende" (1882).


title: Norjan kirjallisuus

text: Näytelmät noudattelevat Georg Brandesin vaatimuksia realistiselle draamalle ja asettavat yhteiskunnallisia onelmia keskusteluun. Merkittäviä teemoja ovat esimerkiksi naisten asema, kirkon kritiikki ja poliittinen ja kulttuurinen liberalismi sekä yksilön ja yhteisön edun asettaminen vastakkain. Muodoltaan ne ovat yksinkertaisia: henkilöitä on vähän ja tapahtumat pysyvät yleensä koko näytelmän ajan samassa paikassa, useimmiten ylemmän keskiluokan kodissa. Ibsenin tunnuspiirteitä on retrospektiivisen tekniikan käyttö: hahmojen menneisyydestä selviää asioita nykyajan keskustelujen kautta ilman, että menneisyyden tapahtumia varsinaisesti näytetään. Retrospektiivisen tekniikan kehittämisessä Ibsenin innoittajana oli muun muassa Maurits Hansen.


title: Norjan kirjallisuus

text: Monet Ibsenin näytelmistä olivat aikanaan skandaaleja. "Et Dukkehjem" kohautti, kun päähenkilö Nora lähtee epätyydyttävästä avioliitosta ja jättää miehensä ja lapsensa. "Gengangere" sen sijaan kuvaa, mitä voi käydä, jos nainen jää epätyydyttävään liittoonsa. "Gengangere" tarttui lähes jokaiseen oman aikansa tabuun: se kritisoi voimakkaasti kirkkoa ja pappien kaksinaismoralismia, ja näytelmässä käsitellään seksitauteja, insestiä ja eutanasiaa.


title: Huff

text: Huff voi tarkoittaa ainakin seuraavia:


title: Tupuna Vaissi

text: Tupuna Vaissi (ent. "Sirkka Helinä Vaissi", 26. helmikuuta 1941 Turku – 12. toukokuuta 2012 Helsinki) oli suomalainen lastenkirjailija ja kuvataiteilija.


title: Tupuna Vaissi

text: Vaissi valmistui ylioppilaaksi Tampereen yhteiskoulusta vuonna 1962. Neljä vuotta myöhemmin hän valmistui kuvaamataidon opettajaksi, muttei koskaan työskennellyt ammatissa. Sen sijaan Vaissi aloitti työt televisiokuuluttajana ja alkoi vähitellen tehdä lastenohjelmia ja koko perheen näytelmiä. Vuosina 1966–1970 hän kertoi ja piirsi satuja lastenohjelmassa "Pienten piiri". Hän myös kuvitti lastenkirjoja.


title: Tupuna Vaissi

text: Urallaan Vaissi teki useita kuunnelmia, televisionäytelmiä, satukirjan ("Saniaissaari", 1966) ja satumusikaalin. Lisäksi hän näytteli elokuvassa "Kuningas lähtee Ranskaan" (1986). 1980-luvulla hän toimi Mainostelevisiossa dramaturgina.


title: Tupuna Vaissi

text: Vaissin puoliso oli ohjaaja Veikko Kerttula.


title: Villers-la-Montagne

text:
Villers-la-Montagne on kunta Meurthe-et-Moselle alueella Koillis-Ranskassa.
Vuonna 2011 Villers-la-Montagnessa oli 1433 asukasta.


title: Rebekka Karijord

text: Rebekka Karijord (s. 1976) on norjalainen laulaja ja säveltäjä. Karijord opiskeli Norsk Musikkteater og Ballettakademissa Oslossa. Hän on myös opiskellut Teatterikorkeakoulussa Tukholmassa 1999–2003. Hän on julkaissut levyt "Neophyte" (KKV, 2003), "Good or goodbye" (2006), "Noble art of Letting Go" (2009) ja "We become Ourselves" (2012). "Noble art of Letting Go" oli musiikkina sirkus Cirkörin esityksessä ”Wear it like a crown” (näyttelyn nimi on peräisin albumista). Syksyllä 2007 Karijord kirjoitti musiikkishow'n "Mitt namn är Rachel Corrie" ja keväällä 2008 hän näytteli ja sävelsi musikaalin "Som Jerusalem" Tukholman kaupunginteatterille. Syksyllä 2008 hän sävelsi musikaalin "Love och circusfåglarna" Royal Dramatic Theatressa Tukholmassa


title: Niklas Eklund

text: Niklas Eklund (s. 1969) on ruotsalainen trumpetisti. Hän syntyi musikaaliseen perheeseen Göteborgissa vuonna 1969. Hänen isänsä oli arvostettu trumpetisti ja kapellimestari Bengt Eklund. Niklas Eklund aloitti musiikin opintonsa isänsä opetuksessa. Myöhemmin hän jatkoi opintojaan Göteborgin yliopistossa opiskellen musiikkia ja musiikin teoriaa. Vuonna 1996 Niklas voitti ensimmäisen palkinnon Saksa Bad Säckingen -barokkitrumpettikilpailussa. Kilpailu järjestettiin Saksassa paikassa nimeltänsä Bad Säckingen. Niklas on tehnyt paljon yhteistyötä levy-yhtiö Naxoksen kanssa. Hän on erityisen suosittu barokkitrumpettilevytyksistään. Niklas Eklund on soittanut solistina oopperalaulaja Cecilia Bartolin kanssa. Hän on soittanut myös arvostetussa Carnegie Hallissa.


title: Henrik Nerlund

text: Magnus Henry Erkki Nerlund (14. elokuuta 1978 Tukholma) on ruotsalainen arkkitehtuurihistorioitsija, toimittaja ja kirjailija.


title: Henrik Nerlund

text: Nerlund on erikoistunut kulttuuriympäristökysymyksiin ja sodanjälkeiseen kaupunkien uudistamiseen. Hän on myös Tukholman kaupungin julkisivulautakunnan ("skönhetsråd") varapuheenjohtaja ja Tukholman nimistötoimikunnan ("namnberedning") jäsen.


title: Morainville

text: Morainville on Keski-Ranskassa sijaitseva kunta Eure-et-Loirin läänissä. Morainville sijaitsee läänin keskuksesta hieman pohjoiseen Auneaun kantoonissa Chartesin alueella. Morainvillessä oli 23 asukasta vuonna 2010.


title: Ranskan 2. panssaridivisioona

text: Ranskan 2. panssaridivisioona () oli Ranskan maavoimien panssariyhtymä, joka perustettiin toisessa maailmansodassa vuonna 1943 Pohjois-Afrikassa. Se otti osaa sotatoimiin Länsi-Euroopassa osana kenraali Pattonin Yhdysvaltain 3. armeijaa. Yhtymä lakkautettiin 1999, jolloin sen perinteet siirrettiin 2. mekanisoidulle prikaatille.


title: Ranskan 2. panssaridivisioona

text: Divisioona perustettiin Italian hallinnoimaan Libyaan vuodesta 1940 hyökänneistä yksiköistä, jotka olivat edenneet vuoteen 1943 mennessä Tripoliin Leclercin johdolla. Yhtymä nimettiin 2. kevyeksi divisioonaksi ja elokuussa 1943 se organisoitiin Yhdysvaltain kevyen panssaridivisioonan mukaiseksi.


title: Ranskan 2. panssaridivisioona

text: Divisioona kuljetettiin huhtikuussa 1944 Britteinsaarille ja edelleen 29. heinäkuuta Ranskaan. Ranskan taisteluissa se vapautti Pariisin, torjui Saksan panssariprikaatin hyökkäyksen Lorrainessa ja sulki Savernen aukon sekä vapautti Strasbourgin. Colmarin motista käytyjen taisteluiden päätyttyä se hyökkäsi Royanin satamakaupunkiin, mistä vapauduttuaan se palasi länteen osallistuen hyökkäykseen Saksan alueella. Divisioona lakkautettiin sodan jälkeen, kunnes se aktivoitiin uudelleen 1970-luvulla.


title: Ranskan 2. panssaridivisioona

text: Ranskan maavoimia uudelleen järjesteltäessä 1999 divisioona hajotettiin 1. heinäkuuta ja sen perinteet siirrettiin 1. mekanisoidulle prikaatille.


title: Operaatio Pluto

text: Operaatio Pluto oli toisessa maailmansodassa liittoutuneiden suunnitelma merenalaisten öljyputkien rakentamisesta Englannista Ranskaan polttoaineen toimittamiseksi joukoille. Sen toteutus alkoi jo vuonna 1942, kun brittiläiset insinöörit testasivat sopivaa putkilaatua. Operaatio toteutettiin 12. elokuuta 1944 Normandian maihinnousun onnistumisen jälkeen, jolloin öljyputket vedettiin Shanklin Chinestä Wightsaarelle ja sieltä Englannin kanaalin yli Cherbourgiin. Myöhemmin 17 muuta linjaa vedettiin Dungenessista Ambleteuseen ja Pas-de-Calaisiin. Sodan jälkeen noin 90 % putkista purettiin ja romutettiin.


title: Boris Barnet

text: Boris Vasiljevitš Barnet (, 18. kesäkuuta 1902 Moskova – 8. tammikuuta 1965 Riika) oli venäläinen elokuvaohjaaja ja näyttelijä.


title: Boris Barnet

text: Boris Barnet syntyi yrittäjän ja kirjapainonomistajan perheeseen. Hän opiskeli Moskovan taidekoulussa, mutta lähti toiselta vuosikurssilta vapaaehtoisena puna-armeijaan. Barnet valmistui armeijan urheilukoulusta, toimi ammattinyrkkeilijänä ja liikunnanopettajana sekä opiskeli Lev Kulešovin johdolla valtion elokuvateknikumissa. Hänen ensimmäinen näyttelijänroolinsa oli Kulešovin kokeellisessa seikkailuelokuvassa "Mr. Westin ihmeelliset seikkailut bolsevikkien maassa" ("Neobytšainyje priklutšenija mistera Vesta v strane bolševikov", 1924). Marietta Šaginjanin teokseen perustuvassa seikkailuelokuvassa "Miss Mend" (1926) Barnet toimi näyttelijänä, toisena käsikirjoittajana ja ohjaajana. Hänen ensimmäinen itsenäinen ohjaustyönsä oli komedia "Tyttö ja hatturasia" ("Devuška s korobkoi", 1927). Sitä seurasi suosittu lämminhenkinen komedia "Talo Trubnaja-kadun varrella" ("Dom na Trubnoi", 1928) ja joukko muita elokuvia.


title: Boris Barnet

text: Barnetin ensimmäinen äänielokuva "Laitakaupunki" ("Okraina", 1933) on yksi neuvostoelokuvan merkkiteoksista. Aiheeltaan vallankumoushistorialliselle elokuvalle on ominaista lämmin ihmiskuvaus sekä voimakas kuva- ja äänimontaasi. Barnetin seuraava elokuva, harmiton komedia "Sinisen meren rannalla" ("U samogo sinego morja", 1936) joutui tuntemattomasta syystä kritiikin hampaisiin. Yhtä epäpoliittinen "Staryi najezdnik" (1940) joutui hyllytetyksi ja julkaistiin vasta vuonna 1959.


title: Boris Barnet

text: Ohjaajan suosituin teos oli neuvostovakoojista kertova seikkailuelokuva "Hyppy tuntemattomaan" ("Podvig razvedtšika", 1947), joka sai Stalin-palkinnon vuonna 1948. Menestyksestä huolimatta Barnet joutui jatkossa työskentelemään sosialistisen realismin tiukoissa rajoissa ja hän ohjasi myös Stalinin kuoleman jälkeen lähinnä keskinkertaisia nykyajan kuvauksia. Myöhemmistä elokuvista huomion arvoisia ovat Valentin Katajevin käsikirjoitukseen perustuva "Poet" sekä sirkuspainija Ivan Poddubnyin ja klovni Anatoli Durovin ystävyydestä kertova "Borets i kloun" (molemmat 1957). Barnet teki itsemurhan hotellihuoneessaan latvialaisen "Sūtņu sazverestība" (ven. "Zagovor poslov", 1965) -elokuvan kuvausten aikana.


title: Boris Barnet

text: Barnet oli NKP:n jäsen vuodesta 1943. Hän sai Venäjän SFNT:n ansioituneen taiteilijan arvonimen vuonna 1935 ja vastaavan ukrainalaisen arvonimen vuonna 1951.


title: Dinara Asanova

text: Dinara Kuldaševna Asanova (, 24. lokakuuta 1942 Frunze – 4. huhtikuuta 1985 Murmansk) oli kirgisialaissyntyinen neuvostoliittolainen elokuvaohjaaja.


title: Dinara Asanova

text: Asanova työskenteli 1960-luvun alussa Kyrgyzfilmin studiolla ja opiskeli sen jälkeen Mihail Rommin ja Aleksandr Stolperin johdolla Neuvostoliiton elokuvakoulussa VGIK:ssä, josta hän valmistui vuonna 1970. Hän työskenteli Lenfilmillä vuodesta 1974 lähtien.


title: Dinara Asanova

text: Ohjaaja tuli tunnetuksi puhdashenkisistä lapsikuvauksistaan "Tikan päätä ei särje" ("Ne bolit golova u djatla", 1975) ja "Avain kuuluu vain sinulle" ("Kljutš bez prava peredatši", 1977). Niistä jälkimmäinen sai yleisliittolaisen elokuvafestivaalin ja Moskovan elokuvajuhlien sekä Komsomolin palkinnot. Vuonna 1980 Asanovalle myönnettiin Venäjän SFNT:n ansioituneen taiteilijan arvonimi. Elokuva "Kurittomat" ("Patsany", 1983) sai Neuvostoliiton valtionpalkinnon ohjaajan kuoleman jälkeen. Hän kuoli sydänkohtaukseen keskeneräiseksi jääneen "Neznakomka"-elokuvan kuvauksissa.


title: P-Metoksifenoli

text: p-Metoksifenoli eli 4-hydroksianisoli eli mekvinoli (CHO) on aromaattinen yhdiste ja hydrokinonin metyylieetteri. Yhdistettä käytetään teollisuudessa polymeerien monomeerien stabilisaattorina ja orgaanisessa synteeseissä valmistettaessa muun muassa lääkeaineita. p-Metoksifenoli on guajakolin ja m-metoksifenolin isomeeri. Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: P-Metoksifenoli

text: Huoneenlämpötilassa p-metoksifenoli on valkoista kiteistä ainetta. Yhdiste liukenee hyvin veteen muodostaen heikosti happaman liuoksen. Veden lisäksi yhdiste on liukoinen myös moniin orgaanisiin liuottimiin kuten etanoliin, dietyylieetteriin ja bentseeniin.


title: P-Metoksifenoli

text: p-Metoksifenolia voidaan valmistaa synteettisesti hydrokinonin ja dimetyylisulfaatin välisellä reaktiolla. Toinen tapa on metyyliarbutiinin hydrolyysi.


title: P-Metoksifenoli

text: p-Metoksifenolin tärkein käyttökohde on polymeeriteollisuudessa toimia hapettumista ja radikaalipolymeroitumista estävänä stabilisoivana aineena. Sitä lisätään muun muassa metyylimetakrylaatin joukkoon. Sitä voidaan käyttää myös polymeerien kuten etyyliselluloosan stabilisoijana, lääkeaineiden kuten itrakonatsolin valmistuksessa, muiden kemikaalien kuten butyloidun hydroksianisolin, jota saadaan siitä tert-butanolin tai isobuteenin avulla. Yhdistettä voidaan käyttää myös yhdessä tretinoiinin kanssa ihon tummien läiskien vaalentamiseen.


title: Azərbaycanfilm

text: Azərbaycanfilm () on Azerbaidžanin pääkaupungissa Bakussa toimiva elokuvastudio.


title: Azərbaycanfilm

text: Studio on saanut alkunsa tasavallan valistusasiain kansankomissariaatin yhteyteen vuonna 1923 perustetusta valokuva- ja elokuvahallinnosta. Vuosina 1930–1933 sen nimenä oli Azkino, vuodesta 1933 lähtien Azfilm, vuodesta 1934 Azgoskinoprom, vuosina 1935–1940 Azerfilm, vuosina 1941–1959 Bakun elokuvastudio ja vuodesta 1960 Cəfər Cabbarlılle nimetty Azerbaidžanfilm.


title: Azərbaycanfilm

text: Studio tuotti aluksi lähinnä uutiskatsauksia ja dokumenttielokuvia. Sen ensimmäinen näytelmäelokuva oli Vladimir Balljuzekin ohjaama "Legenda o Devitšjei bašni" (1924). Alkuvaiheessa studiolla työskenteli useita muista tasavalloista tulleita ohjaajia kuten Hamo Beknazarjan, Vsevolod Pudovkin, Nikoloz Šengelaia ja Boris Barnet. Ensimmäinen azeriohjaajan elokuva oli Abbas Mirzə Şərifzadən "Bismillah" (ven. "Vo imja boga", 1925). Studion mykkäelokuvista tunnetuin on Šengelaian "Dvadtsat šest komissarov" (1933).


title: Azərbaycanfilm

text: Vuonna 1936 julkaistiin ensimmäinen tasavallassa kuvattu äänielokuva, Mežrabpomfilmin kanssa tuotettu Boris Barnetin "Sinisen meren rannalla" (ven. "U samogo sinego morja"). Samalla aloitettiin elokuvien jälkiäänitys azeriksi. Ensimmäinen kansallinen äänielokuva oli Viktor Turinin ohjaama "Bakılılar" (ven. "Bakintsy", 1938). Studion suurimpia menestyksiä oli Stalin-palkinnon saanut musiikkielokuva "Naimatoimitsija" ("Arşın mal alan", ven. "Aršin mal alan", 1945).


title: Azərbaycanfilm

text: Azərbaycanfilm sai uudet nykyaikaisesti varustetut tilat vuonna 1965. 1980-luvun alussa se tuotti vuosittain kuusi näytelmäelokuvaa, 20 dokumenttielokuvaa, neljä animaatiota ja jälkiäänitti azeriksi yli 60 filmiä. Studion elokuvat käsittelivät etupäässä ajankohtaisia ja yleisinhimillisiä aiheita. Lisäksi tehtiin kansallisten suurmiesten elämäkertoja. Huomiota herätti erityisesti Rasim Ocaqovin korruptiota käsittelevä "Kuulustelu" ("İstintaq", ven. "Dopros", 1979). Azərbaycanfilmin kansainvälisesti tunnetuin ohjaaja oli Rüstəm İbrahimbəyov, joka on jatkanut uraansa menestyksekkäästi myös Neuvostoliiton hajoamisen jälkeen.


title: Azərbaycanfilm

text: Studion toiminta lamaantui vuoden 1992 jälkeen ja sen tilat vuokrattiin pienyrityksille. Vuonna 2005 Azərbaycanfilm alistettiin maan kulttuuriministeriölle, joka alkoi rahoittaa sen uudistamista. Nykyään studiolla kuvataan vuosittain kahdesta neljään pitkää näytelmäelokuvaa.


title: Leo Arnštam

text: Leo Oskarovitš Arnštam (, 15. tammikuuta 1905 Jekaterinoslav – 27. joulukuuta 1979 Moskova) oli venäläinen elokuvaohjaaja ja käsikirjoittaja.


title: Leo Arnštam

text: Leo Arnštam valmistui Pietarin konservatoriosta vuonna 1923, työskenteli pianistina ja Vsevolod Meyerholdin teatterin musiikkipäällikkönä vuosina 1924–1927. Hän aloitti elokuvauransa Sergei Jutkevitšin elokuvan "Kultaiset vuoret" ("Zlatyje gory", 1931) äänisuunnittelijana ja osallistui Jutkevitšin ja Fridrih Ermlerin elokuvan "Vastasuunnitelma" ("Vstretšnyi", 1932) käsikirjoituksen laatimiseen ja ohjaukseen.


title: Leo Arnštam

text: Arnštamin ensimmäinen itsenäinen ohjaustyö oli Lokakuun vallankumousta romantisoidusti kuvaava "Ystävättäret" ("Podrugi", 1936). Hän jatkoi vallankumousteemaa Sergei Kirovista kertovassa elokuvassa "Druzja" (1938). Partisaanityttö Zoja Kosmodemjanskajasta kertova "Zoja" (1944) sai Stalin-palkinnon vuonna 1946. Stalin-palkinnon sai myös säveltäjäelämänkerta "Säveltäjä Glinka" ("Glinka", 1947). Neuvostoliittolais-bulgarialainen "Urok istorii" (1957) kuvaa Berliinin valtiopäivätalon tuhopolttoon liittyviä tapahtumia vuonna 1933 ja "Sofja Perovskaja" Aleksanteri II:n murhaan osallistunutta narodnikkia.


title: Leo Arnštam

text: Arnštam työskenteli Mosfilmillä tuotantoryhmän johtajana. Hän sai Venäjän SFNT:n kansantaitelijan arvonimen vuonna 1969.


title: Hevosenpää

text: Hevosenpää on aihe taiteessa ja heraldiikassa. Se esittää irrallista hevosen päätä. Se esiintyy monissa vaakunoissa, kuten Oripään vaakunassa ja New Jerseyn sinetissä. Taiteessa se on aiheena varsinkin primitiivisissä veistoksissa sekä surrealistisissa maalauksissa.


title: Hevosenpää

text: Elokuvissa irtonainen hevosenpää muistetaan varsinkin kahdesta esiintymisestä: Elokuvassa "Kummisetä" (1972) mafia uhkailee elokuvatuottajaa laittamalla irtonaisen hevosenpään hänen sänkyynsä. Elokuvassa "Peltirumpu" (1979) päähenkilön äiti järkyttyy nähtyään kalastajien käyttävän irtonaista hevosenpäätä nahkiaisten syöttinä.


Confederation of Independent Football Associations eli ConIFA on vuonna 2013 perustettu kansainvälinen jalkapallon keskusjärjestö. Sen jäseninä on Kansainväliseen jalkapalloliittoon FIFA:an kuulumattomia jalkapallojoukkueita tai -liittoja, jotka edustavat erilaisia vähemmistökansallisuuksia, valtiottomia kansoja, itsehallintoalueita ja tunnustamattomia valtioita. ConIFA:n päämaja on Ruotsin Luulajassa.


title: Confederation of Independent Football Associations

text: ConIFA aloitti toimintansa kesällä 2013, kun osa vuonna 2003 perustetun NF-Board-järjestön jäsenistä oli tyytymättömiä sen toimintaan. Liiton puheenjohtaja on myös sen perustajiin kuulunut saamelainen Per Anders Blind, joka valittiin tehtävään tammikuussa 2014 Kölnissä pidetyssä ConIFA:n kokouksessa.


text: ConIFA World Football Cup on ConIFA:n jäsenilleen järjestämä epävirallinen maailmanmestaruusturnaus. Se pelataan ensimmäisen kerran touko-kesäkuussa 2014 Ruotsin Östersundissa. Mukana on 12 joukkuetta eri puolilta maailmaa.


text: Eurooppa


text: Aasia


text: Afrikka


text: Pohjois-Amerikka


title: Brittiläinen 6. panssaridivisioona

text: 6. panssaridivisioona oli Yhdistyneen kuningaskunnan panssaridivisioona toisessa maailmansodassa. Yhtymä perustettiin 12. syyskuuta 1940, jolloin sen kalustona olivat Matilda ja Valentine-panssarivaunut. Ne korvattiin myöhemmin Crusadereilla ja edelleen M4 Shermaneilla. Divisioona osallistui Pohjois-Afrikan maihinnousuun Algeriassa ja Marokossa marraskuussa 1942 ja ensimmäisessä taistelussaan Tunisiassa se kuului 1. armeijan V armeijakuntaan. Tunisian taisteluiden päätyttyä se osallistui 8. armeijan mukana Italiassa käytyihin taisteluihin päättäen sotansa Itävallassa.


title: Brittiläinen 6. panssaridivisioona

text: Divisioona perustettiin syyskuussa 1940, jolloin sen komentajana oli kenraalimajuri John Crocker. Divisioonan organisaatio noudatti perustettaessa panssaridivisioonan organisaatiota III (), jonka mukaan siihen kuului kaksi panssariprikaatia (20. ja 26. panssariprikaati), tukiryhmä (6. tukiryhmä) sekä panssariautorykmentti (Derbyshire Yeomanry). Organisaatio ei osoittautunut onnistuneeksi ja siihen lisättiin jalkaväkeä, joten 20. panssariprikaati siirrettiin pois huhtikuussa 1942 ja se korvattiin jalkaväkiprikaatilla (38. jalkaväkiprikaati) uuden organisaatio V:n mukaisesti. 6. tukiryhmä lakkautettiin kesäkuussa 1942 ja sen tykistö-, panssarintorjunta-, ilmatorjuntayksiköt liitettiin divisioonaan erillisjoukkoina. Samalla divisioonaan liitettiin toinen tykistörykmentti sekä pioneeriyksiköitä, jotka kaikki kuuluivat organisaatio V:een.


title: Martin Niefnecker

text: Martin Niefnecker (s. 15. maaliskuuta 1990) on saksalainen alamäkiluistelija. Hän on lajin maailmanmestari vuodelta 2010, jolloin alamäkiluistelun MM-sarjaa kilpailtiin ensimmäisen kerran. Hän voitti kauden ensimmäisen kilpailun Münchenissä ja oli toisessa, Quebecin osakilpailussa toinen. Se riitti Niefneckerille maailmanmestaruuteen. Niefnecker on pelannut myös jääkiekkoa 14-vuotiaasta asti. Hän osallistui ensimmäistä kertaa Red Bull Crashed Ice-kilpailuun vuonna 2007 Augsburgissa. Hän on saavuttanut urallaan yhden voiton, Münchenin kilpailusta 2010. Niefnecker on 178 senttimetriä pitkä ja painaa 83 kiloa.


title: Derek Wedge

text: Derek Wedge (s. 22. lokakuuta 1982 Boston, Massachusetts, Yhdysvallat) on Yhdysvalloissa syntynyt sveitsiläinen alamäkiluistelija ja lajin maailmanmestari vuodelta 2013, jolloin hän päihitti toiseksi sijoittuneen Kyle Croxallin vain 31,4 pisteellä. Nuoruudessaan jääkiekkoa pelannut Wedge osallistui ensimmäistä kertaa Red Bull Crashed Ice-karsintoihin vuonna 2010 Saksan Ingolstadtissa ja tykästyi lajiin heti. Vain kahden vuoden kilpailemisen jälkeen Wedge onnistui voittamaan alamäkiluistelun maailmanmestaruuden 2013 voitettuaan kaudella uransa ensimmäisen osakilpailun Landgraafissa, Alankomaissa. Hän asuu Sveitsin Crans-Montanassa.


title: Henri Anier

text: Henri Anier (s. 17. joulukuuta 1990 Tallinna) on virolainen jalkapalloilija, joka on seuratasolla pelannut kotimaansa lisäksi Norjassa, Skotlannissa, Saksassa, Ruotsissa ja Suomessa.


title: Henri Anier

text: Anier debytoi Viron A-maajoukkueessa vuonna 2011 ja hän on pelannut 52 maaottelua sekä tehnyt niissä 11 maalia. Hänen pelipaikkansa on hyökkääjä.


title: Mamma Mia

text: Mamma Mia voi tarkoittaa seuraavia asioita:


title: Mamma Mia! (soundtrack)

text: Mamma Mia! The Movie Soundtrack on vuonna 2008 ilmestyneen elokuvan "Mamma Mia!" soundtrack-albumi, joka sisältää elokuvan musiikin. Musiikki koostuu ruotsalaisen pop-yhtyeen Abban kappaleista elokuvan näyttelijöiden laulamana.


title: Mamma Mia! (soundtrack)

text: Soundtrack-albumi ei sisällä kaikkia elokuvassa esitettyjä kappaleita.


title: Vlatko Ilievski

text: Vlatko Ilievski (2. heinäkuuta 1985 – 6. heinäkuuta 2018) oli makedonialainen laulaja ja näyttelijä. Hän edusti maataan vuoden 2011 Euroviisuissa kappaleella ”Rusinka”. Ilievski oli oman semifinaalinsa 16. 36 pisteellä ja näin ollen karsiutui finaalista. Rusinka tarkoittaa venäläistä tyttöä. Ilievski kuului ennen soolouraansa yhtyeeseen nimeltä Morality.


title: VP9

text: VP9 on Googlen kehittämä avoin ja lisenssimaksuton videonpakkausformaatti, jota käytetään digitaalisen videon tiivistämiseen ja purkamiseen.


title: VP9

text: VP9 on VP8:n seuraaja ja kilpailee MPEGin HEVC-formaatin kanssa. HEVC:istä poiketen tuki VP9-videolle on yleinen ominaisuus verkkoselaimissa: maaliskuussa 2017 VP9-videon ja Opus-äänenpakkauksen yhdistelmä WebM-tiedostomuotoon käärittynä oli tuettu ominaisuus 77 %:ssa käytössä olevista verkkoselaimista. Suosituimmista verkkoselaimista vain kahdesta, Internet Explorerista ja Safarista, puuttuu tuki VP9:lle. Android-käyttöjärjestelmä on tukenut VP9:ää versiosta 4.4 lähtien, vaikkakin laitteistokiihdytyksen saatavuus vaihtelee.


title: VP9

text: Jotkin pakkausformaatin osat käyttävät Googlen omistamien patenttien alaisia tekniikoita. Yhtiö antaa kenen tahansa käyttää sen omistamia VP9:ään liittyviä patentteja sillä ehdolla etteivät niiden käyttäjät haasta muita VP9:n käyttäjiä oikeuteen patenttirikkomuksista.


title: VP9

text: VP9 on kehitetty 2011-2013 ja se pohjautuu VP8-formaattiin.


title: VP9

text: VP9 ei ole ns. säiliömuoto, eli valmis datapaketti ei sisällä ääntä, erikielisiä tekstitysraitoja, väliotsikoita ("Chapters") tai juuri muuta kuin pakatun videon. Tästä syystä sillä ei ole omaa tiedostopäätettä; se ei ole itsenäinen elokuvatiedosto vaan pelkästään osa siitä eli videonpakkaus. Pakkaus on häviöllinen kuten videopakkaukset yleensäkin, eli sitä ei voi käyttää datan pakkaamiseen. VP9-pakattua videota levitetään pääsääntöisesti WebM-säiliömuodossa, ja äänenpakkaus WebM:ssä on Vorbis. Säiliömuodoista käytetään myös termiä "kääre".


title: VP9

text: VP9 tekee paljon parannuksia edeltäjäänsä VP8:aan. VP9 tukee 32×32 pikselin kokoisten superblokkien käyttöä, ja kehittäjien aikeena on lisätä tuki 64x64 pikselin superblokkeja varten. Nelipuu-koodausformaattia käytetään superblokkien koodauksessa.


title: VP9

text: VP9-pakettia voisi pitää kasana peräkkäisiä kuvia, missä jokaisella kuvalla on yksiselitteinen ja tarkka järjestysnumero sekä aikaleima, mutta muodot ja värit ovat likiarvoja halutun verran. Mitä pienemmäksi paketti halutaan, sitä epätarkempi on kuvajono. Aikaleimat ovat välttämättömiä, että äänet ja tekstit saadaan tahdistettua videoon ja sisältö näytettyä samalla nopeudella kuin kuvaushetkellä.


title: VP9

text: Standardiversio tukee seuraavia väriavaruuksia: Rec. 601, Rec. 709, SMPTE-170, SMPTE-240 ja sRGB.


title: VP9

text: Standardiversio on määrittänyt kaksi profiilia: profiili 0 ja profiili 1. Jälkimmäinen on valinnainen, ja se tukee valon ja värin pakkaussuhteita (engl. chroma subsampling) 4:2:2 ja 4:4:4, alfakanavaa ja syvyyskanavaa. Kehitteillä on profiili, jonka syvyyskanava päästää läpi 10 bittiä aiemman kahdeksan sijaan. Tällä voi olla merkitystä normaalikontrastin kuvissa, esim. kun pitää erottaa maastopukuinen sotilas maastosta, tai tumma kohde varjosta.


title: Walking on Sunshine (soundtrack)

text: Walking on Sunshine: Original Motion Picture Soundtrack on brittiläisen "Walking on Sunshine" -musikaalielokuvan soundtrack, joka julkaistiin 23. kesäkuuta 2014. Elokuvassa esitetään 1980-luvun hittikappaleita, kuten Madonnan ”Holiday”, Cyndi Lauperin ”Girls Just Want to Have Fun” ja Wham!-yhtyeen ”Wake Me Up Before You Go-Go”.


title: Walking on Sunshine (soundtrack)

text: Soundtrackin musiikkiohjaajana toimi Anna Dudley, joka on tehnyt musiikkia useisiin elokuviin, kuten Oscarilla palkittuun "Housut pois!" -komediaan. Kappaleita esittävät kaikki elokuvan päänäyttelijät.


title: Bradd Shore

text: Bradd Shore on yhdysvaltalainen antropologi. Hän valmistui antropologian tohtoriksi 1977 Chicagon yliopistossa.


title: Bradd Shore

text: Hänen erikoistalueensa ovat symbolinen ja psykologinen antropologia. Lisäksi hän tutkimuksessaan kiinnostunut rituaaleista. Hänen tutkimusalueensa ovat Yhdysvallat, Polynesia ja Oseania.


title: Cherry Grove, Fire Island: Sixty Years in America’s First Gay and Lesbian Town

text: "Cherry Grove, Fire Island" on kulttuuriantropologi Esther Newtonin teos, joka on ilmestynyt vuonna 1993. Kirja käsittelee lähellä sijaitsevan Cherry Grove -saaristokylän homo- ja lesboväestöä kuudenkymmenen vuoden ajalta aina 1920-luvulta 1980-luvun lopulle saakka. Cherry Groven väestörakenteesta suurin osa kuuluu seksuaalivähemmistöihin.


text: Newton käy teoksessaan läpi Cherry Groven kulttuuria, väestöä ja tapahtumia 1920-luvulta lähtien. Newton kuvailee saaristokylän kulttuuria muun muassa yhteisöllisyyden, konfliktien ja kulttuurin muuttumisen näkökulmista. Cherry Grovella seksuaalivähemmistöihin kuuluvat henkilöt kykenivät ilmaisemaan seksuaalista suuntautumistaan avoimesti, toisin kuin muualla Amerikassa. Kirjan toistuvia teemoja ovat yhteisöllisyyden korostamisen lisäksi homojen ja lesbojen, maanomistajien ja vuokralaisten, homoseksuaalien ja heteroseksuaalien sekä eri etnisiin ryhmiin kuuluvien ihmisten välisiin sosiaalisiin suhteisiin liittyvät ongelmat. Teos käsittelee myös muun muassa seksiä, kaupallisuutta, juhlimista sekä henkilökohtaisen ja sosiaalisen identiteetin syntyä.


text: Newton on asunut Cherry Grovella kumppaninsa kanssa. Hän haastatteli tutkimusta tehdessään 46 henkilöä ja osallistui Cherry Groven toimintaan saaristokylän täysivaltaisena jäsenenä. Newtonin tavoitteena oli kertoa Cherry Grovesta ihmisten siitä kertomien tarinoiden eli narratiivien kautta sekä peilata alueen tapahtumia laajempaan homouden historiaan Amerikassa.


text: Newtonin teoksen luonne on toisinaan jopa kaunokirjallinen, ja postmodernistiseen tapaan hänen teoreettinen otteensa on relativistinen. Hän välttää analysoimasta kulttuuria minkään aiemman antropologisen teorian mukaisesti ja keskittyy tuomaan esille tutkittavien ihmisten mielipiteet. Kirja noudattelee myös feministisen antropologian periaatteita, koska Newton tuo esille saaristokylän homoyhteisön lisäksi sen lesboyhteisön elämää ja naisten näkökulmaa. Newton on ollut aikanaan seksuaalivähemmistöjen tutkimuksen pioneeri ja hänen kirjansa on ollut ensimmäisiä amerikkalaista homo- ja lesbokulttuuria käsitteleviä teoksia. Newton ennusti kirjan ilmestymisen aikoihin, että homoudesta tulee vielä jonakin päivänä normaali osa amerikkalaista kulttuuria.


title: Lars Stindl

text: Lars Stindl (s. 26. elokuuta 1988 Waghäusel, Saksa) on saksalainen jalkapalloilija, joka edustaa Bundesliigassa pelaavaa Hannoveria. Stindl siirtyi Hannoveriin heinäkuussa 2010 Karlsruherista, jota hän oli edustanut vuodesta 2000 lähtien. Stindl on pelipaikaltaan keskikenttäpelaaja. Hänen pituutensa on 180 senttimetriä ja painonsa 78 kiloa. Hän pelaa numerolla 28. Stindl on edustanut Saksaa ikäkausimaajoukkueissa.


title: Operaatio Paula

text: Operaatio Paula () oli toisessa maailmansodassa Saksan ilmavoimien yritys tuhota jäljelläolevat Ranskan ilmavoimien lentokoneet varmistaakseen Ranskan tappion. Britit olivat jo evakuoineet joukkonsa Dunkerquesta 3. kesäkuuta 1940 mennessä, Belgia ja Alankomaat olivat jo antautuneet ja Ranskan armeija oli suurimmaksi osaksi tuhottu. Operaatioon, osallistuneet yhteensä 1 100 lentokonetta Saksan 2. ja 3. ilma-armeijasta nousivat ilmaan 3. kesäkuuta tavoitteenaan täydellinen ilmaherruus Ranskan yllä. Britit olivat kuitenkin ehtineet varoittaa hyökkäyksestä ja siksi operaation päätavoite epäonnistui tuhojen jäätyä vähäisiksi. Epäonnistuminen ei kuitenkaan estänyt Ranskan kukistumista ja Ranska antautui 25. kesäkuuta 1940.


title: Intian parlamenttivaalit 2014

text: Intian parlamenttivaalit 2014 olivat maailman suurimmat vaalit, joissa oli 815 miljoonaa äänioikeutettua. Ne kestivät viisi viikkoa 7. huhtikuuta - 12. toukokuuta 2014.


title: Intian parlamenttivaalit 2014

text: Vaaleissa valittiin Intian parlamentin alahuoneen eli Lok Sabhan 545 jäsentä.


title: Intian parlamenttivaalit 2014

text: Ylivoimainen voittaja oli Intian kansanpuolue (Bharatiya Janata Party, BJP). Se sai 282 paikkaa.


title: Shane Lowry

text: Shane Thomas Lowry (s. 12. kesäkuuta 1989 Perth, Länsi-Australia) on irlantilais-australialainen jalkapalloilija. Pelipaikaltaan hän on puolustaja, ja kauden 2013–2014 jälkeen hän on ollut vailla seuraa oleva vapaa pelaaja hänen sopimuksensa päätyttyä Millwallin kanssa.


title: Shane Lowry

text: Lowry aloitti jalkapallon pelaamisen australialaisessa ECU Joondalupissa. Perheen muutettua Irlantiin hän liittyi Aston Villan juniorijoukkueen miehistöön ja pelasi seuran riveissä myös aikuisuransa ensimmäiset vuodet. Aston Villassa hän ei saanut peliaikaa liigassa, mutta oli mukana joukkueen kansainvälisissä otteluissa tehden niissä myös debyyttinsä aikuisten tasolla. Aston Villasta Lowry lainattiin hänen siellä viettämieen vuosien aikana Plymouth Argyleen (13 ottelua), Leeds Unitediin (11 ottelua), Sheffield Unitediin (17 ottelua) sekä Milwalliin (lainajakson aikana 9 ottelua). Millwallissa pelattujen ottelujen jälkeen Lowry solmi seuran kanssa 2,5-vuotisen sopimuksen. Sopimuskauden aikana hän pelasi Millwallissa 74 ottelua viimeistellen niissä kaksi maalia. Kauden 2013–2014 päätteeksi seura ilmoitti, ettei ole halukas jatkamaan Lowryn sopimusta vaan hän vapautuu vapaaksi pelaajaksi.


title: Shane Lowry

text: Lowry on pelannut kuusi ottelua Irlannin alle 17-vuotiaiden jalkapallomaajoukkueessa sekä kaksi ottelua Irlannin alle 21-vuotiaiden jalkapallomaajoukkueessa. Kaksoiskansalaisuuden ansiosta hän on kuitenkin päätynyt edustamaan aikuisten tasolla Australian maajoukkuetta, mikäli hänet maajoukkuetehtäviin kutsutaan.


title: Lev!

text: Lev! on 170 metriä pitkä lasitaideteos, joka sijaitsee kevyen liikenteen tunnelissa Uumajan keskustassa Järnvägstorgetin ja Hagan alueen välissä. Taideteoksen on luonut taiteilijaduo FA+ (Ingrid Falk ja Gustavo Aguerre), ja se valmistui 17. marraskuuta 2012 samaan aikaan Höstljus-festivaalin ja Uumajan keskusrautatieaseman uudelleenavaamisen yhteydessä. Se on yksi Euroopan suurimmista lasitaideteoksista noin 700 neliömetrin pinta-alallaan.


title: Lev!

text: Uumajan kunta tilasi työn yhteistyössä Trafikverketin kanssa uudistetun päärautatieaseman avajaisiin, mutta aloitteen teki Sara Lidman -yhdistys Drottninggatanilla, Tukholmassa sijaisevan Strindbergcitatin innoittamana, ja ehdotti kunnalle lehtäväksi jotain vastaavaa Uumajaan. Kaupungin taidevastaava Lars Sahlin vei asian eteenpäin FA+:lle sekä Tukholman Strindbergscitatin tehneille taiteilijoille, jotka kertoivat voivansa tehdä sen. Tavattuaan uutta rautatieasemaa suunnitelleen White akitekter -yrityksen kanssa, he päättivät laajentaa taideteosta koko tunnelin ympäristöön – joka toimii myös kävelytienä asemalaiturien välillä – tarjoten turvallisemman ja miellyttävämmän ympäristön.


title: Lev!

text:
"Lev!"-teos kehystää kevyen liikenteen tunnelia 170 metrin pituisella lasiseinällä, jonka kokonaispinta-ala on 700 neliömetriä, mikä tekee siitä yhden Euroopan suurimmista lasitaideteoksista. Seinä muodostuu 186 kaksinkertaisesta ikkunasta, joista jokaisella on kuvauskohde (monet Sara Lidmanin kotiseudulta Missenträskistä), tai lainaus yhdestä hänen teoksestaan. Lainauksia on ehdottanut julkinen yleisö, ja sen jälkeen taiteilijaduo FA+ ja Sara Lidman -yhdistys ovat valinneet noin 30 lainausta mukaan työhön.
Seinä on valaistu "takaapäin" ja se on äänivartusteltu 16 kanavalla, joista neljä ovat "interaktiivisia" – tietystä seinän pisteestä painamalla (katso kuva) kuuluu erilaisia ääniä: Sara Lidman lukee runon, Sara Lidman puhuu Vietnamista, Etelä-Afrikasta ja niin edelleen. Muita lainauksia on laitettu pyörätien asfaltille.


title: Lev!

text: Nimi "Lev!" tulee sanasta, jonka Sara Lidman usein kirjoitti, kun hän allekirjoitti kirjoja. Käsiala näkyy suurikokoisena kiillotetulla metallilevyllä tunnelin pohjoispuolella. Sama käsiala toistuu alhaalla valaistulla penkillä, joka on asemarakennuksen vieressä.


title: Lev!

text: Päivä ennen uuden Uumajan keskusrautatieaseman kevyen liikenteen tunnelin avajaisia yksi noin 30 Sara Lidman -lainauksista teipattiin yli Uumajan kunnahallituksen jäsenen, Hans Lindbergin pyynnöstä. Lainauksessa luki: "Kirjoita jotain seinälle, jotta muut voivat tietää, miten voit". Se piilotettiin, ettei tulisi väärinkäsityksiä sen tarkoituksessa. Teippaus otettiin kuitenkin pois ennen avajaisia.


title: Culture in Mind: Cognition, Culture and the Problem of Meaning

text: Culture in Mind : Cognition, Culture, and the Problem of Meaning on Yhdysvaltalaisen antropologi Bradd Shoren 1996 kirjoittama kirja. Siinä hän yhdistää kognitiivisen psykologian ja antropologian. Kirjassa käsitellään muun muussa psyykisen yhteneväisyyden ongelmaa, kulttuurin vaikutusta ihmisen hermoston kehityksessä ja kulttuurisia ja henkilökohtaisia mentaalisia malleja. Kirja jakaantuu kuuteen osaan ja neljääntoista lukuun. Bradd Shore toimii johtajana Emory Centerissä (Emory Center for Myth and Ritual in American Life).


text: Ensimmäisessä osassa käsitellään antropologian alkuajoista asti esiintynyttä dilemmaa psyykkisestä yhteneväisyydestä. Antropolgit ovat yleensä puolustaneet näkemystä, että ihmiset eroavat kulttuurien välillä toisistaan, mutta silti ovat uskoneet, että ihmisten psyyke on kaikkialla samanlainen. Tämä näkemys on kuitenkin virheellinen, sillä kulttuuri vaikuttaa myös ihmisen psyykeen.


text: Kulttuuriin lähestytään erilaisten mallien kautta. Esimerkkejä malleista ovat kulttuuriset, henkilökohtaiset ja instutionaaliset mallit. Lähellä toisiaan olevat mallit muodostavat kokonaisuuksia, perustavia . Yhden mallin alaisuudessa saataa olla myös useita muita skeemoja. Myös perustavat skeemat saattavat olla osa jotain toista perustavaa skeemaa.


text: Ensimmäinen puolisko toisesta osasta käsitellään amerikkalaisen baseballin kulttuurista merkitystä ja millaisia malleja siinä esiintyy. Baseball rikkoo perinteisiä urheilumalleja. Siinä ei esimerkiksi ole ennalta määrättyä peliaikaa. Peliin liittyy myös omia malleja ja sääntöjä.


text: Baseball nähdään nuorten poikien pelinä. Vaikka pelaajat olisivat täysi-ikäisiä, heitä kutsutaan pelikentällä pojiksi. Kentällä juokseminen nähdään rohkeana vieraalla maalla liikkumisena, se rinnastetaankin Australian aborginaalien walkabout -rituaaliin.


text: Baseball-slangia käytetään myös paljon deittailukielessä.


text: Toinen puolisko toisesta osasta käsittelee modulaarisia malleja (tai modernin mallia). Modernilla tarkoitetaan kykyä purkaa eri kokonaisuudet osiin ja yhdistää ne uudeksi toimivaksi kokonaisuudeksi. Esimerkiksi sängyn ja sohvan yhdistäminen on laveri. Kauppoja yhdistämällä saadaan kauppakeskus.


text: Moderni ilmaisu tarkoittaa taas kielen modernia muutosta. Siinä termit yleensä yksinkertaistuvat. Modernia ilmaisua esiintyy esimerkiksi virtuaalimaailmassa ja teknologiassa.


text: Kolmannessa osassa nostetaan esiin, että monet toteemeihin liittyvät käsityset ja teoriat ovat virheellisiä tai vääristyneitä ja ne eivät välttämättä tuo esiin totemismin oikeaa merkitystä. Esimerkkien avulla pyritäänkin tuomaan esiin perinteisen totemismi-käsityksen ongelmia ja antamaan tilalle vaihtoehtoisia tapoja tulkita niitä. Esimerkkinä käytetään pohjoisamerikkalaisen Kwakiutl-heimon totemismia.


text: Tässä osassa tuodaan esiin se, kuinka kulttuuri vaikuttaa yksilöön ja yksilö voi vaikuttaa kulttuuriin. Sisältä ulos on yksilön mielen vaikutusta maailmaan. Esimerkiksi kaikki innovaatiot ovat jonkun ihmisen mielen tuotetta ja ne ovat yksi keino vaikuttaa kulttuuriin. Tietoa voidaan myös luoda. Myös erilaiset narratiivit vaikuttavat kulttuuriin. Esiin nostetaan Wawilak-siskosten narratiivi.


text: Ulkoa sisälle taas on kulttuurin vaikutusta ihmisiin. Erilaiset julkiset mallit, kuten sosialisaatio vaikuttavat yksilöön. Sosialisaatio jaetaan kahteen eri asteeseen. Ensimmäisessä asteessa opitaan esimerkiksi erilaiset tavat, kuten esimerkiksi kieli, kulttuurille ominainen kehonkieli, syömistavat, hygieniatottumukset. Toinen aste vastaa koulutusta.


text: Tässä osassa käsitellään Samoan erilaisia spatiaalisia malleja ja malleja, jotka liittyvät niihin. Samoan kylässä mallit vaihtuvat eri osissa kylää. Kylän keskustassa sijaitsevat päälliköiden majapaikat. Tälla alueella esimerkiksi puhetavan tulee olla formaalimpaa ja säännöt ovat tiekempia. Mitä kauemmas kylän keskustasta edetään kaummaksi puhetavat muuttuvat intiimimmäksi ja säännöt eivät ole niin tiukkoja. Kun mennään kylä ulkopuolelle, joistain kielletyistä asioista tulee sallittuja. Esimerkiksi esiavioillinen seksi on kylän voi olla kylän ulkopuolella sallittua, mutta kiellettyä kylässä.


text: Esiin nostetaan myös seikka, että mallit voivat joskus joutua konflikteihin keskenään. Yksi esimerkki Samoalta oli, että toisen kylä päällikkö surmasi toisen päällikön. Tilanteessa pyrittiin välttämään suurempaa konfliktia, joten surmatun päällikön pojan luokse meni pastori, joka yritti vakuttaa formaalissa puheessaan, ettei kosto ole oikea ratkaisu vaan pojan tulisi antaa asian olla. Saarnansa jälkeen pastori kuitenkin sanoi pojalle "ettei tämä ole isänsä poika jos tämä ei kosta". Kyseessä oli siis kahden eri mallin törmäys.


text: Viimeinen osa pitkälti vetää edellä mainitut osat kokonaisuudeksi ja muodostaa teorian.


title: Viikossa aikuiseksi

text: Viikossa aikuiseksi on suomalainen Johanna Vuoksenmaa ohjaama ja käsikirjoittama komediaelokuva, joka sai ensi-iltansa 23. tammikuuta 2015. Elokuva kertoo kymmenen erilaisen persoonan ja yhden kissan viikosta aikuistumisleirillä.


title: Viikossa aikuiseksi

text: Elokuva oli ensi-iltaviikonloppunaan (23.–25.1.2015) Suomen katsotuin elokuva 25 771 katsojallaan. Se oli katsotuin myös toisella esitysviikollaan. Helmikuussa elokuva ylitti 100 000 katsojan rajan.


title: Viikossa aikuiseksi

text: "Episodi"-lehden Jussi Huhtala antoi elokuvalle kolme tähteä. Hänen mukaansa sen tarina etenee sujuvasti ja näyttelijäsuoritukset ovat luontevia, mutta komediaksi elokuva ei ole kovin hauska.


title: Viikossa aikuiseksi

text: "Helsingin Sanomien" kriitikko Pertti Avola antoi elokuvalle kaksi tähteä ja kuvasi sitä ”helposti unohdettavaksi käyttökomediaksi”, jossa on välillä liikaa puskafarssin aineksia ja joitakin epäuskottavia hahmoja. Myös "Ilta-Sanomien" Taneli Topelius antoi elokuvalle kaksi tähteä.


title: Viikossa aikuiseksi

text: "Iltalehden" Tuomas Riskala luonnehti elokuvaa ”epäkiinnostavaksi ja huonolta sketsikoosteelta vaikuttavaksi suomalaiskomediaksi” ja antoi elokuvalle yhden tähden. Samoin elokuvaa arvioi "Hufvudstadsbladetin" Krister Uggedahl, jonka mukaan elokuva maistuu ”puskakomedialta ja halvalta kesäteatterilta”.


title: Henricus Martini Kemner

text: Henricus Martini Kemner (k. 1638) oli suomalainen pappi ja runoilija.


title: Henricus Martini Kemner

text: Viipurista kotoisin ollut Kemner toimi Tarton suomalaisen seurakunnan pastorina vuodesta 1630 alkaen ja hän oli myös sotilaspappina Inkerissä, Liivinmaalla ja Virossa.


title: Henricus Martini Kemner

text: Runojen ohella Kemner laati 1619 myös ikuisen kalenterin tapaan toimineen kalenterinkäyttöoppaan ("Tabulae XII").


title: Oksipertiini

text: Oksipertiini on neurolepti eli antipsykoottinen lääke. Oksipertiini on fenyylipiperatsiinin indolyylijohdos. Tämä lääkeaine oli myynnissä reseptilääkkeenä Suomessa ainakin 1970-luvulla. Sterling-Winthrop, sittemmin Sanofi-Winthrop valmisti ja myi oksipertiiniä nimellä "Opertil".


title: Oksipertiini

text: Valmistetta oli tarjolla kahta eri lääkemuotoa ja vahvuutta. 40 mg vahvuinen tabletti oli skitsofrenian ja psykoosien vastainen lääke. 10 mg vahvuinen kapseli oli ahdistukseen ja neuroosien hoitoon tarkoitettu valmiste. Psykoosien ja skitsofrenian hoidossa, oli hoitoalueen annostelu 60-160 mg/vrk. Ahdistuneisuushäiriöissä ja angstneuroosien, joita myöskin tuskaneurooseina kutsuttiin tuolloin eli yleistyneen tuskaisuuden hoidossa: hoitoalueen annostelu liikkui välillä 10-60 mg/vrk.


title: Oksipertiini

text: Pharmaca Fennica 1976 mainitsee lääkkeen sivuvaikutukset vähäisinä, mutta klassillisille 1. polven neuroleptiaineille tyypillisinä. Siihen kuuluvat psykomotorinen hyperaktiivisuus eli pakkoliikkeet (kuten akatisia, tasikinesia) sekä ekstrapydimidaalisen hermojärjestelmän aiheuttamat, niin kutsutut EPS- oireet. Lääke ilmeisesti kehiteltiin tähdäten, tietyn ryhmän hermosolujen reseptorisalpauksen saamista varten, vailla vastaavia voimakkaita sivuvaikutuksia: kuten parkinsonismin tyylisiä sivuoireita.


title: Oksipertiini

text: Sittemmin tämä lääke on poistettu aktiivikäytöstä Suomessa. Sen ovat korvanneet niin kutsutut toisen polven neuroleptit. Oksipertiinillä ei ollut esimerkiksi perisiatsiiniin, pimotsidiin taikka pipotiatsiiniin verrattavaa erityisindikaatiota, eli tarkennettua käyttöaluetta johon soveltuisi erityisen hyvin.


title: Irlannin kapina 1641

text: Irlannin kapina 1641 oli Irlannin Ulsterissa puhjennut kapina, jossa katoliset nousivat alueelle edellisten vuosikymmenten aikana asettuneita englantilais- ja skotlantilaistaustaisia protestanttisia maanomistajia vastaan. Kapina oli osa Irlannin katolisten käymää yksitoistavuotista sotaa. Kansannousun seurauksena Irlannin katoliset perustivat vuonna 1642 Kilkennyn konfederaation. Maa oli sen jälkeen koko 1640-luvun ajan Englannin sisällissodan aiheuttaman sekasorron vallassa.


title: Irlannin kapina 1641

text: Perinteisen käsityksen mukaan vuoden 1641 kapina oli reaktio 1600-luvun alussa toteutettuun Ulsterin uudisasutukseen, jossa katolisen väestön tilalle pyrittiin tuomaan protestanttisia uudisasukkaita, joskin uudempi historiantutkimus on etsinyt kapinalle muitakin syitä. Irlantia oli koko 1630-luvun pitänyt kurissa ankara käskynhaltija Straffordin jaarli Thomas Wentworth. Hän kuitenkin joutui kuningas Kaarle I:n epäsuosioon, joten hänet kutsuttiin takaisin Englantiin vuoden 1640 lopulla ja teloitettiin seuraavana vuonna. Samassa yhteydessä hänen armeijansa hajotettiin. Tämä ja kuningas Kaarlen valtataistelu parlamentin kanssa tarjosivat irlantilaisille tilaisuuden yrittää jälleen kerran vapautua Englannin vallasta.


title: Irlannin kapina 1641

text: Sir Phelim O’Neillin johtama joukko irlantilaisia aatelisia suunnitteli vallankaappauksen, joka oli tarkoitus käynnistää 23. lokakuuta 1641. Suunnitelmana oli vallata kaikki Irlannin linnakkeet ja varuskunnat. O'Neillin vapaaehtoisarmeijaan kuului lähes 30 000 miestä, jotka olivat aseistautuneet muun muassa veitsin, viikattein ja heinähangoin. Suunnitelman toteutus onnistui vain osittain, sillä viime hetkellä tapahtuneen ilmiannon ansiosta englantilaiset onnistuivat estämään Dublinin valtaamisen. Vajaassa viikossa Phelim O’Neillin komentamat joukot onnistuivat ilman suurta verenvuodatusta ottamaan haltuunsa pääosan Ulsteria.


title: Irlannin kapina 1641

text: Tapahtumat riistäytyivät kuitenkin pian käsistä, kun osa kaappaukseen osallistuneista katolisista alkoi soveltaa oman käden oikeutta. Syntyi väkivaltainen kansannousu, jossa katoliset alkoivat surmata, ryöstää ja karkottaa Ulsterin protestanttista väestöä. Monet kodeistaan ajetut protestantit lähtivät kohti Dublinia mutta kuolivat matkalla nälkään, kärsimyksiin ja kylmyyteen. Vuoden loppuun mennessä protestantteja kuoli noin 10 000. Historiantutkijat ovat arvioineet, että kapinan yhteydessä olisi saanut surmansa kaikkiaan noin 12 000 Irlannin tuolloin 40 000:stä protestanttisesta asukkaasta, joskin osa saattoi kaatua taisteluissa.


title: Irlannin kapina 1641

text: Kapinaa ryhtyi kukistamaan Ormonden herttua James Butler, joka kokosi Dubliniin armeijaa Ulsterista paenneista protestanteista. Hän sai apujoukoiksi 1 000 miestä Englannista ja keväällä 1642 lisäksi 2 500 miestä Skotlannista. Vuoden 1642 aikana hän sai vähitellen vallatuksi Ulsterin takaisin kapinallisilta. Kapinallisten johtaja Phelim O’Neill osoittautui komentajana melko epäpäteväksi, ja hän luovuttikin paikkansa sukulaiselleen Owen Roe O’Neillille, kun tämä kutsun saatuaan heinäkuussa 1642 saapui mannermaalta Irlantiin.


title: Irlannin kapina 1641

text: Kapina muuttui osaksi suurempaa sodankäyntiä, kun Englannin sisällissota alkoi vuonna 1642. Samana vuonna Irlannin roomalaiskatolinen papisto piti Kilkennyssä kirkolliskokouksen. He vannoivat Kilkennyn konfederaation valan ja pyysivät kaikkia Irlannin katolisia liittymään liittoon. Konfederaatioon liittyneet lupasivat noudattaa liiton korkeimman neuvoston määräyksiä ja vannoivat uskollisuutta Kaarle I:lle, jota he pitivät parhaana turvana katolisuutta vastustavaa Englannin parlamenttia vastaan. Konfederaation kokouksessa myöhäissyksyllä 1642 nimettiin Irlannille hallitus, ja uudelleen värvättyä sotaväkeä johtamaan nimitettiin useita kenraaleja.


title: Irlannin kapina 1641

text: Kuninkaan ja parlamentin väliset jännitteet johtivat lokakuussa 1642 Englannissa sisällissodan puhkeamiseen. Sodan vuoksi Irlanti ajautui sekavaan tilanteeseen. Osaa maasta hallitsivat kuningas Kaarlelle uskolliset Ormonden joukot, osaa Englannin parlamenttia tukenut Ulsterin skottien armeija ja osaa Irlannin katolisten vastaperustetun Kilkennyn konfederaation joukot. Englannin sisällissodassa konfederaatio tuki kuningasta. Sotaa jatkui vuoteen 1649, jolloin Oliver Cromwell valloitti Irlannin ja murskasi kaiken vastarinnan. Cromwellin valloituksen jälkeen asetettiin lokakuussa 1652 erityinen oikeusistuin tuomitsemaan vuoden 1641 kapinan johtajia. Noin kaksisataa tuomittiin kuolemaan ja hirtettiin, joukossa Phelim O’Neill. Tuhansia kapinallisia vietiin myös Länsi-Intian orjamarkkinoille, ja katolisilta irlantilaisilta riistettiin laajoja maa-aloja, jotka luovutettiin englantilaisille uudisasukkaille. Kaarle II vahvisti maananastukset.


title: Harri Suvanto

text: Harri Suvanto (s. 30. marraskuuta 1970 Kodisjoki) on suomalainen entinen jääkiekkoilija, pelipaikaltaan oikea laitahyökkääjä. Hän pelasi urallaan SM-liigassa yhteensä 460 runkosarjaottelua tehopistein 86+93=179 ja keräten 219 jäähyminuuttia, 49 playoff-ottelua tehopistein 7+10=17 ja keräten 20 jäähyminuuttia sekä neljä liigakarsintaottelua tehden kaksi syöttöpistettä ja keräten 16 jäähyminuuttia. Suvanto pelasi urallaan ulkomailla Ruotsissa, Slovakiassa, Puolassa, Ranskassa ja Saksassa.


title: Harri Suvanto

text: Suvanto on Rauman Lukon kasvatti. Hän voitti C-nuorten SM-hopeaa vuonna 1986. Suvanto nousi Lukon SM-liigajoukkueeseen 17-vuotiaana kaudella 1988–1989, jolloin hän teki 38 runkosarjaottelussa tehot 10+1=11. Kaudella 1991–1992 Suvanto jakoi 16 osumallaan joukkueen sisäisen maalipörssin kolmannen sijan Timo Saarikosken ja Jari Torkin kanssa. Kauden 1993–1994 päätteeksi hän voitti SM-pronssia. Kesken seitsemännen SM-liigakautensa 1994–1995 Suvanto siirtyi Lukosta Turun Palloseuraan. Hän teki 8. huhtikuuta 1995 viidennessä finaalissa vieraissa Jokereita vastaan TPS:n 1-5-voittoon päättyneen ottelun ratkaisumaalin, joka ratkaisi joukkueelle myös Suomenmestaruuden.


title: Harri Suvanto

text: Kaudella 1995–1996 Suvanto teki SM-liigan yhden kauden piste-ennätyksensä tehoilla 12+19=31. Hän voitti kauden päätteeksi SM-hopeaa, kuten myös seuraavan kauden 1996–1997 päätteeksi. Suvanto voitti kauden aikana TPS:ssä myös EHL:n mestaruuden. Hän voitti saman vuoden syyskuussa European Super Cupin, mutta Suvanto siirtyi kesken kauden 1997–1998 Ruotsiin ja Elitserien-joukkue Malmö Redhawksin riveihin. Kaksi seuraavaa kautta hän vietti taas kasvattajaseurassaan Lukossa.


title: Harri Suvanto

text: Suvanto aloitti kauden 2000–2001 Slovakian Extraligan HKm Zvolenissa, jossa hän pelasi lopulta vain kaksi ottelua. Suvanto pelasi loppukauden Puolan pääsarjajoukkue Podhale Nowy Targin riveissä. Kaksi seuraavaa kautta hän pelasi Ranskassa; kauden 2001–2002 Brûleurs de Loups de Grenoblen ja kauden 2002–2003 Ducs d'Angersin joukkueessa. Pelaajauransa viimeisellä kaudellaan 2003–2004 Suvanto pelasi Saksan kolmanneksi korkeimmalla sarjatasolla Oberligan ERC Haßfurtissa.


title: Harri Suvanto

text: Suvanto pelasi alle 20-vuotiaiden MM-kilpailuissa vuonna 1990.


title: Ammattiarmeija

text: Ammattiarmeija tarkoittaa armeijaa, jonka sotilaat ovat palkattuja ammattisotilaita. Useimmissa ammattiarmeijoissa on myös reservi, joka koostuu vapaaehtoisesti asepalveluksen suorittaneista varusmiehistä. Maissa, joissa on ammattiarmeija, ei ole käytössä asevelvollisuutta.


title: Ammattiarmeija

text: Ammattiarmeija on eri asia kuin yksityisten intressien vuoksi korvausta vastaan taisteleva palkka-armeija.


title: Lauri Tanskanen

text: Lauri Tanskanen on suomalainen näyttelijä. Hän valmistui Nätystä näyttelijäksi vuonna 2009. Tanskanen on myös vuonna 2006 perustetun Tyyne Raunio -yhtyeen laulaja.


title: Lauri Tanskanen

text: Tanskanen on naimissa näyttelijä Henna Tanskasen kanssa.


title: Kilkennyn konfederaatio

text: Kilkennyn konfederaatio oli Irlannin katolisten vuonna 1642 perustama liitto, joka hallitsi huomattavaa osaa Irlannista vuoteen 1649 saakka niin sanotun konfederaation sodan aikana. Konfederaation joukot pitivät hallussaan suurta osaa Irlannista, mutta sisäiset erimielisyydet hankaloittivat sen toimintaa.


title: Kilkennyn konfederaatio

text: Konfederaatio syntyi vuoden 1641 katolisten kapinan ja samaan aikaan käynnissä olleen Englannin sisällissodan seurauksena. Sen perustivat Irlannin vanhoihin englantilaistaustaisiin katolisiin ylimyssukuihin ("Old English") kuuluneet Irlannin parlamentin edustajat yhdessä katolisten piispojen kanssa, joista kumpikaan ryhmä ei ollut osallistunut itse kapinaan. Heidän alkuperäisenä tarkoituksenaan oli saada järjestystä alueille, jotka kapinalliset olivat vallanneet. Kilkennyn kaupungissa toukokuussa 1642 pidetty kirkolliskokous kutsui katolisia eri puolilta Irlantia kokoontumaan sinne ja kesäkuussa katolisten ”korkein neuvosto” järjestäytyi Kilkennyssä. Konfederaation edustajakokous kokoontui ensimmäisen kerran Kilkennyssä 24. lokakuuta 1642 ja se kutsuttiin koolle kahdeksan kertaa vuoteen 1650 mennessä. Kokous asetti Irlannille hallituksen, ryhtyi keräämään veroja ja kokoamaan armeijaa. Konfederaation hallitsema alue käsitti noin kaksi kolmasosaa Irlannista.


title: Kilkennyn konfederaatio

text: Konfederaation johtajat vaativat katolisen uskon turvaamista, takavarikoitujen maiden palauttamista ja riippumattoman Irlannin parlamentin perustamista. Heidän tavoitteenaan oli sovinto Englannin kuninkaan Kaarle I:n kanssa, sillä kuningasta pidettiin ainoana turvana katolisuuden vastaista Englannin parlamenttia vastaan. Kaarle I oli jo vuodesta 1643 alkaen halukas saamaan aikaan sovinnon Irlannin konfederaation kanssa sinä toivossa, että hän saisi koottua Irlannista uskollisia joukkoja, jotka kääntäisivät sisällissodan Englannissa hänen voitokseen. Kaupankäynti rauhanehdoista jatkui sitä mukaa kun kuninkaan asema heikkeni. Samaan aikaan konfederaation joukot kävivät Irlannissa sotaa ja vuodesta 1644 alkaen myös hedelmättömiä rauhanneuvotteluita Dublinia kuninkaan edustajana hallinneen Ormonden herttuan kanssa. Konfederaation joukkojen komentajaksi oli Ulsterissa nimitetty Owen Roe O’Neill ja Leinsterissa Thomas Preston, joista varsinkin O’Neill saavutti useita voittoja. Parlamentin vastarinta kaatoi kuninkaan yrityksen solmia konfederaation kanssa aselepo syksyllä 1643 ja sama toistui vuonna 1645.


title: Kilkennyn konfederaatio

text: Vuonna 1645 Irlantiin saapui paavin lähettiläs Giovanni Battista Rinuccini, joka toi konfederaation armeijalle aseita ja lietsoi sitä jatkamaan sotimista sekä tukemaan kuningasta sisällissodassa. Konfederaatio kuitenkin allekirjoitti maaliskuussa 1646 Ormonden kanssa sopimuksen, joka sisälsi Englannin puolelta vain vaatimattomia uskonnonvapauteen liittyneitä myönnytyksiä. Tämän seurauksena konfederaation sisälle syntyi hajaannus, kun osa halusi – Rinuccinin tukemana – täyttä riippumattomuutta Irlannille ja osa oli valmis tyytymään sopuun kuninkaan kanssa sillä ehdolla, että lähinnä katolisten uskonnonvapaus turvattaisiin. Jyrkempi linja vahvistui, kun sitä tukenut O’Neill saavutti myöhemmin samana vuonna kuuluisimman voittonsa lyödessään skotlantilaisen kenraali Robert Monron armeijan Benburbin taistelussa.


title: Kilkennyn konfederaatio

text: Kaarle I:n tappio Englannin sisällissodassa sinetöi lopulta Irlannin konfederaation kohtalon. Ormonde luovutti kesällä 1647 vallan Dublinissa parlamenttia tukeneelle armeijalle, jota komensi eversti Michael Jones. Jones voitti elokuussa 1647 Prestonin Dungan Hillin taistelussa ja löi myöhemmin konfederaation joukot myös Rathminesin taistelussa. Konfederaatio sai tammikuussa 1649 solmittua rauhan kuningas Kaarle I:n kanssa, mutta ilo oli lyhytaikainen, sillä vielä saman kuukauden aikana Englannin parlamentti tuomitsi kuninkaan kuolemaan ja hänet teloitettiin. Oliver Cromwell nousi maihin Irlannissa elokuussa 1649 ja kukisti konfederaation valloittaessaan koko saaren. Hän valtasi Kilkennyn maaliskuussa 1650.


title: Luettelo Suomen naisministereistä

text: Tämä on luettelo Suomen valtioneuvostossa toimineista naispuolisista ministereistä.


title: Luettelo Suomen naisministereistä

text: Valtioneuvostoissa on ollut ministereitä yhteensä 574 henkilöä ja heistä 79 on ollut naisia. Pääministerinä nainen on toiminut kahdesti.


title: William Carvalho

text: William Silva de Carvalho, tunnetaan nimellä William tai William Carvalho, (s. 7. huhtikuuta 1992 Luanda, Angola) on portugalilainen jalkapalloilija. Hän edustaa Espanjan Primera Divisiónissa pelaavaa Real Betisia ja on pelipaikaltaan puolustava keskikenttäpelaaja.


title: William Carvalho

text: Carvalho on syntynyt Angolan pääkaupungissa Luandassa, josta hän muutti jo lapsena perheensä kanssa Portugaliin. Hän liittyi 13-vuotiaana Sporting Clube de Portugalin junioriakatemiaan. Seuran edustusjoukkueessa hän pelasi ensimmäisen ottelunsa 3. huhtikuuta 2011 Vitória de Guimarãesia vastaan. Kauden 2011–2012 ensimmäisen puoliskon hän pelasi lainasopimuksella Fátimassa.


title: William Carvalho

text: Seuraavat puolitoista kautta 2012–2013 välisenä aikana hän pelasi lainalla belgialaisessa Cercle Bruggessa. Kaudeksi 2013–2014 hän palasi takaisin omistajaseuraansa ja kuului kauden aikana uuden päävalmentaja Leonardo Jardimin luottopelaajiin.


title: William Carvalho

text: Carvalho teki ensimmäisen maalinsa Sportingissa 27. lokakuuta 2013 ottelussa Portoa vastaan. Hän pelasi kausien 2013–2017 aikana Primeira Ligassa 27–32 ottelua kaudessa. Mestarien liigassa hän debytoi NK Mariboria vastaan syyskuussa 2014, ja on pelannut kaikkiaan seitsemäntoista, eli yhtä vaille kaikki, Sportingin Mestarien liigan ottelut tuon jälkeen. Hän voitti Portugalin cupin ja supercupin 2015.


title: William Carvalho

text: Carvalho pelasi Portugalin kaikissa ikäkausimaajoukkueissa 16-vuotiaista alkaen. Hän kuului EM-hopeaa saaneeseen Portugalin joukkueeseen alle 21-vuotiaiden EM-kilpailuissa 2015. Hän pelasi turnauksessa täydet minuutit.


title: William Carvalho

text: Carvalho sai ensimmäisen kutsunsa Portugalin maajoukkueeseen marraskuussa 2013 Ruotsia vastaan käytyihin pudotuspeliotteluihin paikasta vuoden 2014 MM-kilpailuihin. Hän pelasi ensimmäisen ottelunsa maajoukkueessa 19. marraskuuta 2013 toisessa osaottelussa, joka päättyi Portugalin 2–3-vierasvoittoon.


title: William Carvalho

text: Carvalho valittiin Portugalin 23 pelaajasta koostuvaan lopulliseen kokoonpanoon vuoden 2014 MM-kilpailuihin. Hän pelasi toisen puoliajan Yhdysvaltoja ja koko ottelun Ghanaa vastaan.


title: William Carvalho

text: Carvalho kuului Euroopan-mestaruuden voittaneeseen Portugalin joukkueeseen Ranskassa 2016. Avausottelun Islantia vastaan hän katseli vaihtopenkiltä ja välierästä Walesia vastaan hän oli sivussa varoitustilin täyttymisen vuoksi. Muissa viidessä ottelussa hän oli avauskokoonpanossa, mukaan lukien loppuottelu Ranskaa vastaan.


title: Yövieraat (teatteriryhmä)

text: Teatteriryhmä Yövieraat on kokeellista teatteria vuosina 1988–2001 toteuttanut ryhmä, jonka keskeisenä henkilönä oli ohjaaja Juha Hurme. Yövieraiden ensiesitys vuonna 1988 oli Weissin "Yövieraat". Esitys muuttui illasta toiseen. Myös ryhmän enimmäkseen miespuolinen jäsenistö ("jätkäporukka") vaihteli, ja esityksiin kutsuttiin tekijöitä eri tahoilta. Maineikkain esitys oli Hannu Waaralan ja Hurmeen dramatisoima August Strindbergin "Hullun puolustuspuhe" vuonna 1990.


title: Karsinnat jääkiekon maailmanmestaruuskilpailuihin 1998

text: Jääkiekon maailmanmestaruuskilpailuihin 1998 karsittiin joukkueita marraskuussa 1997 Klagenfurtissa, Itävallassa. Vuoden 1997 MM-kisoista ei yhtään joukkuetta pudonnut suoraan vaan ainoastaan 12 joukkueen turnauksessa viimeiseksi jäänyt Norjan joukkue joutui karsimaan paikastaan B-sarjan kärkipään joukkueiden kanssa. Suoraan B-sarjasta nousivat Valko-Venäjä sarjan voittajana ja vuoden 1998 A-sarjan kisojen isäntäjoukkue, B-sarjassa kolmanneksi sijoittunut Sveitsi. Lisäksi C-sarjassa neljänneksi sijoittunut Japani kelpuutettiin A-sarjaan Kaukoidän kiintiöllä.


title: Woppaa

text: "Woppaa" on rap-artisti Mikael Gabrielin kappale hänen vuonna 2014 julkaistavalta neljänneltä studioalbumiltaan. Universal Music julkaisi kappaleen albumin ensimmäisenä singlenä 16. toukokuuta 2014. Kappaleella vierailee kongolaistaustainen Kevin Tandu.


title: Woppaa

text: Joonas Kenttämiehen ohjaama kappaleen musiikkivideo julkaistiin videopalvelu YouTubessa singlen julkaisupäivänä. Videolla artisti on järjestänyt kotibileet.


title: Woppaa

text: Kappale on noussut parhaimmillaan latauslistan 11:nneksi ja singlelistan seitsemänneksi. Se on ollut myös 51:nneksi soitetuin radiokappale.


title: Woppaa

text: Rap-artistit Aito Mäkki ja Adi L Hasla ovat tehneet kappaleesta oman versionsa, joka julkaistiin musiikkivideon kanssa kesäkuussa 2014.


title: Whenever, Wherever

text: Whenever, Wherever on kolumbialaisen laulaja-lauluntekijä Shakiran kappale hänen uransa kolmannelta ja ensimmäiseltä englanninkieliseltä, "Laundry Service" -studioalbumiltaan. Sen julkaisi Epic Records albumin johdantosinglenä 27. elokuuta 2001. Kappaleen sanoitti ja tuotti Shakira sekä Tim Mitchell, ja joitakin kappaleen sanoja sanoitti myös Gloria Estefan. "Whenever, Wherever" on popkappale, joka sisältää elementtejä worldbeatistä ja andilaisesta musiikista. Kappaleen espanjankielinen versio "Suerte" (Espanjaksi: ""Onni"") kuvailee sanoituksellisesti sitä miten onnekkaasti Shakira on löytänyt romanttisen kumppaninsa.


title: Whenever, Wherever

text: Julkaisunsa jälkeen "Whenever, Wherever" sai pääosin positiivisia vastaanottoja musiikkikriitikoilta, jotka kehuivat sen tuotantoa. Kappaleesta tuli hänen menestyskappaleensa Yhdysvalloissa, sijoittuen Billboard Hot 100 -listan 6. sijalle. Kappaleesta tuli hänen siihen aikaan menestynein singlensä Yhdysvaltain markkinoilla, kunnes "Hips Don't Lie" päihitti tämän ennätyksen sijoituttuaan Billboard Hot 100 -listan ensimmäiselle sijalle vuonna 2006. "Whenever, Wherever" pääsi listan ensimmäiselle sijalle 29 eri valtiossa, joihin lukeutuvat myös hänen kotimaansa Kolumbia sekä suuri osa Latinalaista Amerikkaa, Eurooppaa ja Oseaniaa. Singleä myytiin yhteensä yli 8,5 miljoonaa kappaletta maailmanlaajuisesti, minkä myötä siitä tuli vuoden 2001 suurin hitti. Se on luokiteltu yhdeksi Shakiran nimikkokappaleista.


title: Sähkömagnetismi suhteellisuusteoriassa

text: Sähkömagnetismi suhteellisuusteoriassa käsittelee kysymystä siitä, miten erityinen suhteellisuusteoria vaikutti nykyiseen teoriaan sähkömagnetismista ja elektrodynamiikasta. Suhteellisuusteoria osoitti ensinnäkin, miten sähkömagneettiset, erityisesti sähkö- ja magneettikenttiä kuvaavat suureet riippuvat havaitsijan liiketilasta Lorentz-muunnoksen mukaisella tavalla. Toiseksi se johti entistä syvällisempään käsitykseen siitä, miten sähkö ja magnetismi liittyvät toisiinsa ja osoitti, millä tavoin käytetty vertailujärjestelmä vaikuttaa siihen, mitkä ilmiöt oli käsitetty sähköisiksi, mitkä magneettisiksi. Jo aikaisemmin oli esimerkiksi tiedetty, että johteeseen syntyi yhtä suuri virta, liikkuipa johde magneetin läheisyydessä tai magneetti yhtä suurella nopeudella johteen läheisyydessä, mutta näitä pidettiin kahtena eri ilmiönä, kun taas suhteellisuusteoria osoitti, että kysymys on samasta ilmiöstä. Kolmanneksi se tarjosi mahdolliseksi ilmaista sähkömagnetismin lait lyhemmässä muodossa kovarianttien tensorien avulla.


title: Sähkömagnetismi suhteellisuusteoriassa

text: Suhteellisuusteoria saikin alkunsa sähkömagnetismin lakien luonnetta koskeneesta pohdinnasta. Vuonna 1865 James Clerk Maxwell oli jo tiivistänyt sähkömagnetismin teorian neljäksi yhtälöksi, Maxwellin yhtälöiksi. Ennen suhteellisuusteoriaa vallitseva käsitys kuitenkin oli, että nämä yhtälöt pätevät sellaisenaan vain maailmaneetterin koordinaatistossa, joka myös samastettiin Newtonin olettaman absoluuttinen avaruuden kanssa. Tässä suhteessa sähkömagnetismin lait olisivat kuitenkin selvästi poikenneet klassisen mekaniikan laeista, jotka olivat samat kaikissa tasaisessa liikkeessä olevissa inertiaalijärjestelmissä. Erityinen suhteellisuusteoria sitä vastoin osoitti, että myös sähkömagnetismin lait ovat samat kaikissa inertiaalijärjestelmissä. Itse asiassa Einsteinin ensimmäisen suhteellisuusteoriaa koskeneen, vuonna 1905 julkaistun artikkelin otsikkona olikin "Liikkuvien kappaleiden elektrodynamiikasta" (), ja yli puolet artikkelista käsittelee artikkelista käsitteli kysymystä siitä, miten Maxwellin yhtälöt muuntuvat siirryttäessä vertailujärjestelmästä toiseen.


title: Sähkömagnetismi suhteellisuusteoriassa

text: Seuraavassa oletetaan kaksi inertiaalijärjestelmää, S ja S', joista S' liikkuu S:n suhteen nopeudella v. Sähkökentän voimakkuudelle ja magneettivuon tiheydelle sellaisena, kuin ne ovat mitattavissa inertiaalijärjestelmässä S, käytetään seuraavassa merkintöjä E ja B; vastaavat arvot inertiaalijärjestelmässä S' ovat E' ja B'. Lisäksi käytetään kenttävektorien liikkeen suuntaisille komponenteille merkintöjä formula_1 ja formula_2, liikettä vastaan kohtisuorille komponenteille taas merkintöjä formula_3 ja formula_4 Sähkökentän voimakkuuden ja magneettivuon tiheyden välillä eri vertailujärjestelmissä on yhteys:


title: Sähkömagnetismi suhteellisuusteoriassa

text: missä formula_6 on Lorentzin tekijä:


title: Sähkömagnetismi suhteellisuusteoriassa

text: ja "c" valonnopeus. Muunnokset käänteiseen suuntaan ovat muutoin samat paitsi että v on korvattava -v:llä.


title: Sähkömagnetismi suhteellisuusteoriassa

text: Jos liike tapahtuu x-akselin suunnassa, voidaan kenttävektorien eri koordinaattiakselien suuntaisten komponenttien muunnokset esittää myös muodossa:


title: Sähkömagnetismi suhteellisuusteoriassa

text: Vaihtoehtoisesti ja yhtäpitävästi voidaan yhtälöt esittää myös muodossa:


title: Sähkömagnetismi suhteellisuusteoriassa

text: missä v̂ on nopeuden suuntainen yksikkövektori.


title: Sähkömagnetismi suhteellisuusteoriassa

text: Näistä yhtälöistä seuraa, että vaikka jompikumpi kentistä olisi nolla jossakin vertailujärjestelmässä, se ei välttämättä ole nolla kaikissa vertailujärjestelmissä. Jos edellä mainitussa vertailujärjestelmässä S esimerkiksi sähkökenttä on nolla, järjestelmässä S' niin ei ole laita, mikäli järjestelmässä B magneettikenttä ei ole nolla.


title: Sähkömagnetismi suhteellisuusteoriassa

text:
Tämä ei merkitse, että eri vertailujärjestelmissä havaittaisiin eri ilmiöt, joskin samat ilmiöt on kuvattava eri tavoin. Sähkö- ja magneettikenttä eivät olekaan erillisiä, toisistaan riippumattomia käsitteitä, vaan saman fysikaalisen perusolion,
sähkömagneettisen kentän eri ilmenemismuotoja. Sitä ei voida absoluuttisesti jakaa sähkö- ja magneettikenttään, vaan jako riippuu varauksen liikkeestä havaitsijan suhteen. Samoin eivät sähköinen ja magneettinen vuorovaikutus ole kaksi eri ilmiötä vaan ne ovat sähkömagneettisen vuorovaikutuksen eri puolia.


title: Sähkömagnetismi suhteellisuusteoriassa

text: Sähkövaraus on suhteellisuusteoriankin mukaan invariantti, riippumaton käytetystä vertailujärjestelmästä.


title: Sähkömagnetismi suhteellisuusteoriassa

text:
Oletetaan, että vertailujärjestelmässä S' on levossa kaksi sähkövarausta, "Q" ja "q". Tässä vertailujärjestelmässä niiden välillä havaitaan vain sähköinen vuorovaikutus. Jos varauksen "Q" aiheuttaman sähkökentän voimakkuus varauksen "q" kohdalla on E, varaukseen "q" kohdistuu voima
jonka eri akselien suuntaiset komponentit ovat: